02010D0788 — DA — 12.12.2016 — 008.001

Denne tekst tjener udelukkende som dokumentationsværktøj og har ingen retsvirkning. EU's institutioner påtager sig intet ansvar for dens indhold. De autentiske udgaver af de relevante retsakter, inklusive deres betragtninger, er offentliggjort i den Europæiske Unions Tidende og kan findes i EUR-Lex. Disse officielle tekster er tilgængelige direkte via linkene i dette dokument

Ændret ved:









▼B

RÅDETS AFGØRELSE 2010/788/FUSP

af 20. december 2010

om restriktive foranstaltninger over for Den Demokratiske Republik Congo og om ophævelse af fælles holdning 2008/369/FUSP







Artikel 1

1. Direkte eller indirekte levering, salg eller overførsel af våben og alle typer materiel i tilknytning hertil, herunder våben og ammunition, militærkøretøjer og militært udstyr, paramilitært udstyr samt reservedele hertil fra statsborgere i medlemsstaterne eller fra medlemsstaternes områder eller ved anvendelse af skibe eller luftfartøjer, der fører deres flag, til alle ikke-statslige enheder og enkeltpersoner, der opererer på Den Demokratiske Republik Congos område, er forbudt, uanset om de hidrører fra medlemsstaterne eller ej.

2. Det er ligeledes forbudt:

a) at yde, sælge, levere eller overføre teknisk bistand, at udøve mæglervirksomhed eller levere andre tjenester i tilknytning til militære aktiviteter og levering, fremstilling, vedligeholdelse og brug af våben og alle typer materiel i tilknytning hertil, herunder våben og ammunition, militærkøretøjer og militært udstyr, paramilitært udstyr samt reservedele hertil direkte eller indirekte til alle ikke-statslige enheder og enkeltpersoner, der opererer på Den Demokratiske Republik Congos område

b) at levere finansieringsmidler eller finansiel bistand i tilknytning til militære aktiviteter, herunder navnlig gavebistand, lån og eksportkreditforsikring, i forbindelse med salg, levering, overførsel eller eksport af våben og materiel i tilknytning hertil, eller i forbindelse med ydelse, salg, levering eller overførsel af teknisk bistand i tilknytning hertil, udøvelse af mæglervirksomhed og levering af andre tjenester direkte eller indirekte til alle ikke-statslige enheder og enkeltpersoner, der opererer på Den Demokratiske Republik Congos område.

Artikel 2

1. Artikel 1 finder ikke anvendelse på

▼M7

a) levering, salg eller overførsel af våben og alt materiel i tilknytning hertil eller levering af teknisk bistand, finansieringsmidler, udøvelse af mæglervirksomhed og levering af andre tjenester i forbindelse med våben og materiel i tilknytning hertil, som udelukkende er bestemt til støtte eller brug for De Forenede Nationers stabiliseringsmission i Den Demokratiske Republik Congo (MONUSCO)

▼B

b) salg, levering eller overførsel af beskyttelsesbeklædning, herunder skudsikre veste og militærhjelme, der midlertidigt udføres til Den Demokratiske Republik Congo udelukkende til personlig brug for personel fra De Forenede Nationer, repræsentanter for medierne, humanitært hjælpepersonale, ulandsfrivillige og tilknyttet personale

▼M8

c) levering, salg eller overførsel af militærudstyr, der ikke er bestemt til at dræbe, men som udelukkende er til humanitær brug eller beskyttelsesbrug, eller levering af teknisk bistand og uddannelse i forbindelse med sådant ikkedræbende udstyr, som meddelt på forhånd til den sanktionskomité, der er nedsat i henhold til UNSCR 1533 (2004) (Sanktionskomitéen)

▼M5

d) levering, salg eller overførsel af våben og alle typer materiel i tilknytning hertil eller levering af finansiel eller teknisk bistand eller uddannelse i tilknytning hertil, som udelukkende er bestemt til støtte eller brug for Den Afrikanske Unions regionale taskforce.

▼M8

e) andre former for salg og/eller levering af våben og materiel i tilknytning hertil eller ydelse af bistand eller levering af personale, som godkendt på forhånd af Sanktionskomitéen.

▼B

2. Levering, salg eller overførsel af våben og materiel i tilknytning hertil eller levering af tjenester eller ydelse af teknisk bistand og uddannelse, som nævnt i stk. 1, kræver forudgående tilladelse fra medlemsstaternes kompetente myndigheder.

3. Medlemsstaterne meddeler på forhånd den sanktionskomité, der er nedsat i henhold til UNSCR 1533 (2004) (»Sanktionskomitéen«), enhver forsendelse af våben og materiel i tilknytning hertil til Den Demokratiske Republik Congo eller enhver levering af teknisk bistand, finansieringsmidler, udøvelse af mæglervirksomhed og levering af andre tjenester i tilknytning til militære aktiviteter i Den Demokratiske Republik Congo bortset fra de i stk. 1, litra a) og b), nævnte. Disse meddelelser skal indeholde alle relevante oplysninger, herunder bl.a. oplysninger om slutbrugeren, foreslået leveringsdato og forsendelsernes rute.

4. Medlemsstaterne tager stilling til eventuelle leverancer i henhold til stk. 1 i hvert enkelt tilfælde under fuld hensyntagen til kriterierne i Rådets fælles holdning 2008/944/FUSP af 8. december 2008 om fælles regler for kontrol med eksport af militærteknologi og -udstyr ( 1 ). Medlemsstaterne kræver tilstrækkelige garantier mod misbrug af godkendelser, der er givet i henhold til stk. 2, og træffer om nødvendigt foranstaltninger med henblik på tilbageførsel af de leverede våben og materiel i tilknytning hertil.

▼M9

Artikel 3

1. Restriktive foranstaltninger som omhandlet i artikel 4, stk. 1, og artikel 5, stk. 1 og 2, indføres over for personer og enheder, der er udpeget af sanktionskomitéen som personer, der deltager i eller yder støtte til handlinger, der underminerer freden, stabiliteten eller sikkerheden i Den Demokratiske Republik Congo. Sådanne handlinger omfatter at:

a) bryde våbenembargoen og dertil knyttede foranstaltninger som omhandlet i artikel 1

b) være politisk og militær leder af udenlandske væbnede grupper, der opererer i Den Demokratiske Republik Congo, og som hindrer afvæbning og frivillig hjemsendelse eller genbosættelse af kombattanter, der tilhører sådanne grupper

c) være politisk og militær leder af congolesiske militser, herunder dem, der modtager støtte fra uden for Den Demokratiske Republik Congo, og som forhindrer deres kombattanter i at deltage i afvæbnings-, demobiliserings- og reintegrationsprocessen

d) rekruttere eller anvende børn i væbnede konflikter i Den Demokratiske Republik Congo i strid med gældende folkeret

e) være involveret i planlægning, ledelse eller udførelse af handlinger i Den Demokratiske Republik Congo, der udgør krænkelser eller overtrædelser af menneskerettighederne, eller som krænker den humanitære folkeret, herunder handlinger, der involverer overgreb mod civile, herunder drab og lemlæstelse, voldtægt og anden seksuel vold, bortførelse, tvangsfordrivelse og angreb på skoler og hospitaler

f) hindre adgangen til eller fordelingen af humanitær bistand i Den Demokratiske Republik Congo

g) støtte fysiske personer eller enheder, herunder væbnede grupper eller kriminelle netværk, som er involveret i destabiliserende aktiviteter i Den Demokratiske Republik Congo gennem ulovlig udnyttelse af eller handel med naturressourcer, herunder guld eller vilde dyr eller produkter fremstillet heraf

h) handle på vegne af eller efter instruks fra en udpeget fysisk person eller enhed eller handle på vegne af eller efter instruks fra en enhed, der ejes eller kontrolleres af en udpeget fysisk person eller enhed

i) planlægge, lede, tilskynde til eller deltage i angreb mod MONUSCO's fredsbevarende styrker eller De Forenede Nationers personale

j) yde finansiel, materiel eller teknologisk støtte til eller levere varer eller tjenester til eller til støtte for en udpeget fysisk person eller enhed.

De relevante personer og enheder, der er omfattet af dette stykke, er opført på listen i bilag I.

2. Restriktive foranstaltninger som omhandlet i artikel 4, stk. 1, og artikel 5, stk. 1 og 2, indføres over for personer og enheder, der

a) forhindrer en mindelig og fredelig løsning med henblik på valg i Den Demokratiske Republik Congo, herunder gennem voldshandlinger, undertrykkelse og tilskyndelse til vold eller ved at undergrave retsstatsprincippet

b) er involveret i planlægning, ledelse eller udførelse af handlinger, der udgør alvorlige krænkelser eller overtrædelser af menneskerettighederne i Den Demokratiske Republik Congo

c) har tilknytning til dem, der er omhandlet i litra a) og b),

jf. listen i bilag II.

Artikel 4

1. Medlemsstaterne træffer de nødvendige foranstaltninger til at hindre indrejse i eller transit gennem deres område for de personer, der er omhandlet i artikel 3.

2. Stk. 1 forpligter dog ikke en medlemsstat til at nægte sine egne statsborgere indrejse på medlemsstatens eget område.

3. For så vidt angår personer, der er omhandlet i artikel 3, stk. 1, finder nærværende artikels stk. 1 ikke anvendelse:

a) hvis sanktionskomitéen på forhånd og ved en konkret og individuel vurdering fastslår, at sådan indrejse eller transit er berettiget af humanitære hensyn, herunder religiøse forpligtelser

b) hvis sanktionskomitéen konkluderer, at en undtagelse vil fremme målene i relevante resolutioner fra De Forenede Nationers Sikkerhedsråd, dvs. fred og national forsoning i Den Demokratiske Republik Congo og stabilitet i regionen

c) hvis sanktionskomitéen på forhånd og ved en konkret og individuel vurdering tillader transit for fysiske personer, der vender tilbage til den stat, hvor de er statsborgere, eller deltager i bestræbelser på at bringe gerningsmænd til grove overtrædelser af menneskerettighederne eller humanitær folkeret for en domstol, eller

d) hvis en sådan indrejse eller transit er nødvendig for gennemførelsen af en retslig proces.

I tilfælde, hvor en medlemsstat i medfør af dette stykke tillader indrejse i eller transit gennem sit område for personer udpeget af sanktionskomitéen, gælder tilladelsen udelukkende det formål, til hvilket den er udstedt, og de berørte personer.

4. For så vidt angår personer, der er omhandlet i artikel 3, stk. 2, gælder nærværende artikels stk. 1 med forbehold af tilfælde, hvor en medlemsstat er bundet af en folkeretlig forpligtelse, navnlig:

a) som værtsland for en international mellemstatslig organisation

b) som værtsland for en international konference, som er indkaldt af De Forenende Nationer eller afholdes i De Forenede Nationers regi

c) i henhold til en multilateral aftale, hvorved der tilkendes privilegier og immuniteter, eller

d) i henhold til Lateranforliget fra 1929 mellem Pavestolen (Vatikanstaten) og Italien.

5. Stk. 4 anses ligeledes for at gælde i tilfælde, hvor en medlemsstat er værtsland for Organisationen for Sikkerhed og Samarbejde i Europa (OSCE).

6. Hvis en medlemsstat indrømmer en fritagelse i henhold til stk. 4 eller 5, underretter den behørigt Rådet derom.

7. For så vidt angår personer, der er omhandlet i artikel 3, stk. 2, kan medlemsstaterne indrømme fritagelser fra foranstaltningerne i nærværende artikels stk. 1, hvis rejsen er berettiget af tvingende humanitære hensyn eller af hensyn til muligheden for at kunne deltage i mellemstatslige møder og møder, som Den Europæiske Union tager initiativ til eller er vært for, eller møder, hvor en medlemsstat, der varetager formandskabet for OSCE, er vært, og hvor der føres en politisk dialog, som direkte fremmer de politiske mål med restriktive foranstaltninger, herunder demokratiet, menneskerettighederne og retsstatsprincippet i Den Demokratiske Republik Congo.

8. En medlemsstat, der ønsker at indrømme fritagelser, jf. stk. 7, giver Rådet skriftlig meddelelse herom. Fritagelsen anses for at være indrømmet, medmindre et eller flere rådsmedlemmer gør skriftlig indsigelse inden to arbejdsdage efter at have modtaget meddelelsen om den foreslåede fritagelse. Hvis et eller flere af rådsmedlemmerne gør indsigelse, kan Rådet med kvalificeret flertal beslutte at indrømme den foreslåede fritagelse.

9. I tilfælde, hvor en medlemsstat i medfør af stk. 4, 5, 6, 7 eller 8 tillader indrejse i eller transit gennem sit område for personer, der er opført på listen i bilag II, gælder tilladelsen udelukkende det formål, til hvilket den er udstedt, og de direkte berørte personer.

Artikel 5

1. Alle pengemidler, andre finansielle aktiver og økonomiske ressourcer, der direkte eller indirekte ejes eller kontrolleres af de personer eller enheder, som er omhandlet i artikel 3, eller som indehaves af enheder, der direkte eller indirekte ejes eller kontrolleres af dem eller af personer eller enheder, der handler på deres vegne eller efter deres anvisninger, og som er identificeret i bilag I og II, indefryses.

2. Ingen midler, andre finansielle aktiver eller økonomiske ressourcer må hverken direkte eller indirekte stilles til rådighed for eller være til fordel for de personer eller enheder, der er omhandlet i stk. 1.

3. For så vidt angår personer og enheder, der er omhandlet i artikel 3, stk. 1, kan medlemsstaterne tillade undtagelser fra de i stk. 1 og 2 omhandlede foranstaltninger med hensyn til pengemidler, andre finansielle aktiver og økonomiske ressourcer, der:

a) er nødvendige for at afholde basale udgifter, herunder betaling af fødevarer, husleje eller renter og afdrag på realkreditlån, medicin og lægebehandling, skat, forsikringspræmier og offentlige forbrugsafgifter

b) alene er bestemt til betaling af rimelige honorarer og godtgørelse af udgifter i forbindelse med juridisk bistand

c) alene er bestemt til betaling af afgifter eller gebyrer i overensstemmelse med national lovgivning til rutinemæssig opbevaring eller forvaltning af indefrosne midler eller andre finansielle aktiver og økonomiske ressourcer

d) er nødvendige til afholdelse af ekstraordinære udgifter, såfremt den pågældende medlemsstat har underrettet og opnået godkendelse fra sanktionskomitéen, eller

e) er genstand for en retslig, administrativ eller voldgiftsmæssig afgørelse om tilbageholdelsesret eller en afgørelse, kendelse eller dom, hvor pengemidlerne, de andre finansielle aktiver eller de økonomiske ressourcer kan anvendes til at opfylde afgørelsen om tilbageholdelsesret eller afgørelsen, kendelsen eller dommen, forudsat at afgørelsen om tilbageholdelsesret eller afgørelsen, kendelsen eller dommen var registreret forud for sanktionskomitéens udpegning af den pågældende person eller enhed og ikke er til fordel for en person eller enhed, der er omhandlet i artikel 3, efter at den pågældende medlemsstat har underrettet sanktionskomitéen.

4. De undtagelser, der er omhandlet i stk. 3, litra a), b) og c), kan indrømmes, efter at den pågældende medlemsstat har underrettet sanktionskomitéen om, at den, når det er hensigtsmæssigt, har til hensigt at godkende adgangen til sådanne pengemidler, andre finansielle aktiver og økonomiske ressourcer, og såfremt sanktionskomitéen ikke har truffet negativ afgørelse herom senest fire arbejdsdage efter en sådan underretning.

5. For så vidt angår personer og enheder, der er omhandlet i artikel 3, stk. 2, kan en medlemsstats kompetente myndighed på sådanne vilkår, som den skønner hensigtsmæssige, give tilladelse til frigivelse af visse indefrosne pengemidler eller økonomiske ressourcer eller til, at visse pengemidler eller økonomiske ressourcer stilles til rådighed efter at have konstateret, at de pågældende pengemidler eller økonomiske ressourcer:

a) er nødvendige til at dække basale behov hos de personer, enheder og familiemedlemmer, som disse fysiske personer har forsørgerpligt over for, herunder betaling af fødevarer, husleje eller renter og afdrag på bolig, medicin og lægebehandling, skat, forsikringspræmier og offentlige forbrugsafgifter

b) alene er bestemt til betaling af rimelige honorarer og godtgørelse af udgifter i forbindelse med juridisk bistand

c) alene er bestemt til betaling af afgifter eller gebyrer for rutinemæssig opbevaring eller forvaltning af indefrosne pengemidler eller økonomiske ressourcer, eller

d) er nødvendige til afholdelse af ekstraordinære udgifter, såfremt den kompetente myndighed, mindst to uger før meddelelsen af tilladelsen, har meddelt de andre kompetente myndigheder og Kommissionen, hvorfor den skønner, at der bør gives særlig tilladelse.

De berørte medlemsstater underretter de øvrige medlemsstater og Kommissionen om tilladelser, der måtte være meddelt i medfør af dette stykke.

6. Uanset stk. 1 og 2 kan en medlemsstats kompetente myndigheder meddele tilladelse til frigivelse af visse indefrosne pengemidler eller økonomiske ressourcer for personer og enheder, der er opført på listen i bilag II, hvis følgende betingelser er opfyldt:

a) pengemidlerne eller de økonomiske ressourcer er omfattet af en voldgiftsmæssig afgørelse, der er truffet inden den dato, hvor personen eller enheden blev opført på listen i bilag II, eller af en retslig eller administrativ afgørelse, der er truffet i Unionen eller en retslig afgørelse, der kan fuldbyrdes i den pågældende medlemsstat, forud for eller efter den dato

b) pengemidlerne eller de økonomiske ressourcer skal udelukkende anvendes til at opfylde fordringer, der er sikret ved en sådan afgørelse eller er anerkendt som gyldige ved en sådan afgørelse, inden for de grænser, som er fastsat ved gældende lovgivning og administrative bestemmelser om sådanne fordringshaveres rettigheder

c) afgørelsen er ikke til fordel for en person eller enhed, der er opført i bilag I eller II, og

d) anerkendelsen af afgørelsen er ikke i strid med de almindelige retsprincipper i den pågældende medlemsstat.

Den berørte medlemsstat underretter de øvrige medlemsstater og Kommissionen om alle tilladelser, der meddeles i medfør af dette stykke.

7. Hvad angår personer og enheder, som er opført på listen i bilag II, kan der tillades undtagelser for pengemidler eller økonomiske ressourcer, der er nødvendige til humanitære formål, som f.eks. at levere eller lette levering af bistand, herunder beholdninger af lægemidler og medicinsk udstyr, fødevarer eller transport af humanitære hjælpearbejdere og relateret bistand, eller til at evakuere fra Den Demokratiske Republik Congo.

8. Stk. 1 og 2 er ikke til hinder for, at en person eller enhed, der er opført på listen i bilag II, foretager en betaling i henhold til en kontrakt, der er indgået, før denne person eller enhed blev opført på listen i nævnte bilag, såfremt den relevante medlemsstat har fastslået, at betalingen ikke, hverken direkte eller indirekte, modtages af en person eller enhed, der er opført på listen i bilag I eller II.

9. Stk. 2 gælder ikke beløb, der tilføres indefrosne konti i form af

a) renter eller anden form for afkast fra disse konti

b) forfaldne betalinger i henhold til kontrakter, aftaler eller forpligtelser, der var indgået eller opstået forud for den dato, hvor disse konti blev underlagt de restriktive foranstaltninger, eller

c) forfaldne betalinger til de i artikel 3, stk. 2, omhandlede personer og enheder i henhold til retslige, administrative eller voldgiftsmæssige afgørelser, der er truffet i Unionen, eller som kan fuldbyrdes i den pågældende medlemsstat,

forudsat at sådanne renter eller anden form for afkast og betalinger fortsat er omfattet af stk. 1.

Artikel 6

1. Rådet foretager ændringer i den i bilag I indeholdte liste på grundlag af beslutninger truffet af enten De Forenede Nationers Sikkerhedsråd eller sanktionskomitéen.

2. Rådet opretter og ændrer efter forslag fra en medlemsstat eller Unionens højtstående repræsentant for udenrigsanliggender og sikkerhedspolitik listen i bilag II.

Artikel 7

1. Når De Forenede Nationers Sikkerhedsråd eller sanktionskomitéen opfører en person eller enhed på listen, medtager Rådet den pågældende person eller enhed på listen i bilag I. Rådet underretter den pågældende person eller enhed om sin afgørelse, herunder om begrundelsen for opførelsen, enten direkte, hvis adressen er kendt, eller ved offentliggørelse af en bekendtgørelse, og giver personen eller enheden mulighed for at fremsætte bemærkninger.

2. Rådet underretter den pågældende person eller enhed om den afgørelse, der er omhandlet i artikel 6, stk. 2, herunder om begrundelsen for opførelsen på listen, enten direkte, hvis adressen er kendt, eller ved offentliggørelse af en bekendtgørelse, der giver personen eller enheden mulighed for at fremsætte bemærkninger.

3. Når der fremsættes bemærkninger eller forelægges væsentlig ny dokumentation, tager Rådet sin afgørelse op til fornyet overvejelse og underretter den pågældende person eller enhed herom.

Artikel 8

1. Bilag I indeholder De Forenede Nationers Sikkerhedsråds eller sanktionskomitéens begrundelse for at opføre personerne og enhederne på listen.

2. Bilag I indeholder også de oplysninger, som er tilgængelige, og som stilles til rådighed af De Forenede Nationers Sikkerhedsråd eller af sanktionskomitéen, og som er nødvendige for at identificere de pågældende personer eller enheder. For så vidt angår personer kan sådanne oplysninger omfatte navne med tilhørende aliasser, fødselsdato og fødested, nationalitet, pas- og identitetskortnumre, køn, adresse, hvis denne er kendt, og funktion eller erhverv. For så vidt angår enheder kan sådanne oplysninger omfatte navne, registreringssted og -dato, registreringsnummer og forretningssted. Bilag I indeholder også den dato, hvor De Forenede Nationers Sikkerhedsråd eller sanktionskomitéen har foretaget udpegelsen.

3. Bilag II indeholder grundene til at opføre de i bilaget nævnte personer og enheder på listen.

4. Bilag II indeholder også de oplysninger, som er tilgængelige, og som er nødvendige for at identificere de pågældende personer eller enheder. For så vidt angår fysiske personer kan sådanne oplysninger omfatte navne med tilhørende aliasser, fødselsdato og fødested, nationalitet, pas- og identitetskortnumre, køn, adresse, hvis denne er kendt, og funktion eller erhverv. For så vidt angår enheder kan sådanne oplysninger omfatte navne, registreringssted og -dato, registreringsnummer og forretningssted.

Artikel 9

1. Denne afgørelse revideres, ændres eller ophæves alt efter omstændighederne, navnlig på baggrund af De Forende Nationers Sikkerhedsråds relevante afgørelser.

2. De foranstaltninger, der er omhandlet i artikel 3, stk. 2, anvendes indtil den 12. december 2017. De kan om nødvendigt forlænges eller ændres, hvis Rådet skønner, at deres mål ikke er nået.

▼B

Artikel 10

Fælles holdning 2008/369/FUSP ophæves.

Artikel 11

Denne afgørelse træder i kraft på dagen for vedtagelsen.









▼M9

BILAG I

a) Liste over personer, der er omhandlet i artikel 3, stk. 1

▼M7

1. Eric BADEGE

Fødselsdato: 1971.

Nationalitet: Congoleser.

Dato for FN's opførelse på listen: 31. december 2012.

Yderligere oplysninger fra det beskrivende resumé af grundene til opførelse på listen fra sanktionskomitéen:

I henhold til den endelige rapport af 15. november 2012 fra Ekspertgruppen vedrørende Den Demokratiske Republik Congo, »… var oberstløjtnant Eric Badege blevet omdrejningspunkt for M23 i Masisi og havde kommandoen for fælles operationer …« sammen med en anden militær leder. Endvidere »satte en række koordinerede angreb udført af oberstløjtnant Badege i august [2012] …M23 i stand til at destabilisere en væsentlig del af Masisiterritoriet.« Ifølge tidligere kombattanter handlede oberstløjtnant Badege under oberst Makengas ledelse, da han tilrettelagde angrebene. Som militær øverstbefalende for M23, bærer Badege ansvaret for alvorlige krænkelser bl.a. rettet mod børn eller kvinder i væbnede konflikter. I henhold til ekspertgruppens rapport fra november 2012, har der fundet adskillige større hændelser sted med vilkårlige drab på civile, herunder kvinder og børn. Siden maj 2012 har Raia Mutomboki under ledelse af M23 dræbt i hundredvis af civile i en række koordinerede angreb. I august gennemførte Badege fælles angreb, der bl.a. omfattede vilkårlige drab på civile. Ekspertgruppens rapport fra november oplyser, at disse angreb blev tilrettelagt i fællesskab af Badege og oberst Makoma Semivumbi Jacques.

Ifølge ekspertgruppens rapport har lokale ledere fra Masisi forklaret, at Badege ledede disse Raia Mutomboki-angreb i området. Ifølge en artikel i Radio Okapi af 28. juli 2012»meddelte administratoren i Masisi i lørdags den 28. juli, at lederen af 2. bataljon i det 410. FARDC-regiments base i Nabiondo, omkring 30 km nordvest for Goma i Nordkivu, er hoppet af. Ifølge ham var oberst Eric Badege og mere end 100 soldater i fredags på vej til Rubaya, 80 km nord for Nabiondo. Disse oplysninger er bekræftet af flere kilder.« Ifølge en artikel af 23. november 2012 fra BBC blev M23 dannet, da tidligere medlemmer af CNDP, der var blevet optaget i FARDC, begyndte at protestere mod dårlige forhold og dårlig løn samt en ufuldstændig gennemførelse af fredsaftalen fra 23. marts 2009 mellem CNDP og DRC, der førte til CNDP's optagelse i FARDC. M23 har været involveret i aktive militære operationer med det formål at overtage kontrollen med områder i det østlige DRC i henhold til IPIS-rapporten fra november 2012. M23 og FARDC kæmpede den 24. og 25. juli 2012 om kontrollen med flere byer og landsbyer i det østlige DRC. M23 angreb FARDC i Rumangabo den 26. juli 2012. M23 fordrev FARDC fra Kibumba den 17. november 2012, og M23 tog kontrol over Goma den 20. november 2012. Ifølge ekspertgruppens rapport fra november 2012 hævder en række tidligere kombattanter i M23, at lederne af M23 uden videre henrettede dusinvis af børn, der forsøgte at flygte efter at være blevet rekrutteret som børnesoldater i M23. Ifølge en rapport af 11. september 2012 fra Human Rights Watch (HRW) fortalte en 18-årig rwandisk mand, som flygtede efter at være blevet tvangsrekrutteret i Rwanda, til HRW, at han overværede henrettelsen af en 16-årig dreng fra sin M23-enhed, der havde forsøgt at flygte i juni. Drengen blev fanget og pryglet til døde af M23-oprørere foran de andre rekrutter.

En M23-leder, der gav ordre til henrettelsen, gav angiveligt de andre rekrutter som forklaring på, at drengen var blevet slået ihjel, at »[h]an ville forlade os«. Det fremgår desuden af rapporten, at vidner hævdede, at mindst 33 nye rekrutter og andre M23-krigere uden videre blev henrettet, da de forsøgte at flygte. Nogle blev bundet og skudt foran de andre rekrutter som eksempel på den straf, som de kunne risikere. En ung rekrut fortalte HRW, at »[n]år vi var med M23, sagde de, at [vi kunne vælge at] blive sammen med dem eller dø. Mange forsøgte at flygte. Nogle blev fundet, og det førte straks til deres død.«.

2. Frank Kakolele BWAMBALE

(alias: a) Frank Kakorere, b) Frank Kakorere Bwambale, c) Aigle Blanc)

Stilling: FARDC-general.

Nationalitet: Congoleser.

Dato for FN's opførelse på listen: 1. november 2005.

Andre oplysninger: Forlod CNDP i januar 2008. Opholder sig pr. juni 2011 i Kinshasa. Siden 2010 har Kakolele været involveret i aktiviteter, tilsyneladende på vegne af DRC's regerings Programme de Stabilisation et Reconstruction des Zones Sortant des Conflits Armés (STAREC), herunder deltagelse i en STAREC-mission til Goma og Beni i marts 2011. De congolesiske myndigheder arresterede ham i december 2013 i Beni i Nordkivuprovinsen for angiveligt at have blokeret DDR-processen.

Yderligere oplysninger fra det beskrivende resumé af grundene til opførelse på listen fra sanktionskomitéen:

Tidligere RCD-ML-leder, der har politisk indflydelse og fortsat har kommando over og kontrol med de aktiviteter, der udøves af RCD-ML-styrkerne, en af de væbnede grupper og militser, der er omhandlet i punkt 20 i resolution 1493 (2003), og som er ansvarlige for våbenhandel i strid med våbenembargoen. FARDC-general uden udstationering pr. juni 2011. Forlod CNDP i januar 2008. Opholder sig pr. juni 2011 i Kinshasa. Siden 2010 har Kakolele været involveret i aktiviteter, tilsyneladende på vegne af DRC's regerings Programme de Stabilisation et Reconstruction des Zones Sortant des Conflits Armés (STAREC), herunder deltagelse i en STAREC-mission til Goma og Beni i marts 2011.

3. Gaston IYAMUREMYE

(alias: a) Byiringiro Victor Rumuli, b) Victor Rumuri, c) Michel Byiringiro, d) Rumuli)

Stilling: a) Formand for FDLR, b) 2. næstformand for FDLR-FOCA.

Adresse: Bor pr. december 2014 i Nordkivuprovinsen.

Fødselsdato: 1948.

Fødested: a) Musanzedistriktet, den nordlige provins, Rwanda, b) Ruhengeri, Rwanda.

Nationalitet: Rwander.

Dato for FN's opførelse på listen: 1. december 2010.

Andre oplysninger: Brigadegeneral.

Yderligere oplysninger fra det beskrivende resumé af grundene til opførelse på listen fra sanktionskomitéen:

Ifølge flere kilder, herunder Ekspertgruppen for DRC under FN's Sikkerhedsråds Sanktionskomité, er Gaston Iyamuremye anden næstformand for FDLR og betragtes som et kernemedlem af FDLR's militære og politiske ledelse. Gaston Iyamuremye ledede også kontoret for Ignace Murwanashyaka (formanden for FDLR) i Kibua, DRC, indtil december 2009. Formand for FDLR og 2. næstformand for FDLR-FOCA. Bor pr. juni 2011 i Kalonge i Nordkivuprovinsen.

4. Innocent KAINA

(alias: a) Colonel Innocent Kaina, b) India Queen)

Fødested: Bunagana, Rutshuruterritoriet, DRC.

Dato for FN's opførelse på listen: 30. november 2012.

Andre oplysninger: I Rwanda siden slutningen af 2014.

Yderligere oplysninger fra det beskrivende resumé af grundene til opførelse på listen fra sanktionskomitéen:

Innocent Kaina er i øjeblikket sektorleder i Mouvement du 23 Mars (M23). Han er ansvarlig for og har begået alvorlige krænkelser af folkeretten og menneskerettighederne. I juli 2007 fandt militærdomstolen ved garnisonen i Kinshasa Kaina skyldig i forbrydelser mod menneskeheden begået i Ituridistriktet mellem maj 2003 og december 2005. Han blev løsladt i 2009 som led i fredsaftalen mellem den congolesiske regering og CNDP. I FARDC var han i 2009 skyldig i henrettelser, bortførelser og lemlæstelser i Masisiterritoriet. Som øverstbefalende under ledelse af general Ntaganda indledte han det tidligere CNDP's mytteri i Rutshuruterritoriet i april 2012. Han sørgede for, at oprørerne kom sikkert ud af Masisi. Mellem maj og august 2012 havde han ansvaret for rekrutteringen og træningen af over 150 børn til M23-oprøret og skød de drenge, der forsøgte at flygte. I juli 2012 rejste han til Berunda og Degho med henblik på mobiliserings- og rekrutteringsaktiviteter for M23.

5. Jérôme KAKWAVU BUKANDE

(alias: a) Jérôme Kakwavu, b) Commandant Jérôme)

Nationalitet: Congoleser.

Dato for FN's opførelse på listen: 1. november 2005.

Andre oplysninger: Opnåede i december 2004 rang af general i FARDC. Er pr. juni 2011 tilbageholdt i Makalafængslet i Kinshasa. Den 25. marts 2011 indledte den høje militærdomstol i Kinshasa en retssag mod Kakwavu for krigsforbrydelser. I november 2014 blev han af en militærdomstol i DRC idømt ti års fængsel for voldtægt, mord og tortur.

Yderligere oplysninger fra det beskrivende resumé af grundene til opførelse på listen fra sanktionskomitéen:

Tidligere formand for UCD/FAPC. FAPC kontrollerer ulovlige grænseposter mellem Uganda og DRC — en central transitrute for våbenoverførsler. Han havde som formand for FAPC politisk indflydelse og kommando over og kontrol med de aktiviteter, der udøves af FAPC-styrkerne, som var involveret i våbenhandel og derfor var i strid med våbenembargoen. Ifølge kontoret for FN-generalsekretærens særlige repræsentant for børn i væbnede konflikter var han ansvarlig for rekruttering og brug af børn i Ituri i 2002. En af fem højtstående FARDC-officerer, som er blevet anklaget for alvorlige forbrydelser, bl.a. seksuel vold, og hvis sag Sikkerhedsrådet har henledt regeringens opmærksomhed på under sit besøg i 2009. Opnåede i december 2004 rang af general i FARDC. Er pr. juni 2011 tilbageholdt i Makalafængslet i Kinshasa. Den 25. marts 2011 indledte den høje militærdomstol i Kinshasa en retssag mod Kakwavu for krigsforbrydelser.

6. Germain KATANGA

Nationalitet: Congoleser.

Dato for FN's opførelse på listen: 1. november 2005.

Andre oplysninger: Blev i december 2004 udnævnt til general i FARDC. Udleveret til Den Internationale Straffedomstol af Den Demokratiske Republik Congos regering den 18. oktober 2007. I maj 2014 blev han af ICC idømt 12 års fængsel for krigsforbrydelser og forbrydelser mod menneskeheden. I øjeblikket fængslet i Nederlandene.

Yderligere oplysninger fra det beskrivende resumé af grundene til opførelse på listen fra sanktionskomitéen:

Leder af FRPI. Involveret i våbenoverførsler i strid med våbenembargoen. Ifølge kontoret for FN-generalsekretærens særlige repræsentant for børn i væbnede konflikter var han ansvarlig for rekruttering og brug af børn i Ituri fra 2002 til 2003. Blev i december 2004 udnævnt til general i FARDC. Udleveret til Den Internationale Straffedomstol af Den Demokratiske Republik Congos regering den 18. oktober 2007. Retssagen mod ham begyndte i november 2009.

7. Thomas LUBANGA

Fødested: Ituri, DRC.

Nationalitet: Congoleser.

Dato for FN's opførelse på listen: 1. november 2005.

Andre oplysninger: Fængslet i Kinshasa i marts 2005 på grund af brud på menneskerettighederne, der involverede UPC/L. Overført til ICC den 17. marts 2006. Dømt af ICC i marts 2012 og idømt 14 års fængsel. Den 1. december 2014 stadfæstede dommere i appelsagen ved ICC Lubangas skyld og straf. I øjeblikket fængslet i Nederlandene.

Yderligere oplysninger fra det beskrivende resumé af grundene til opførelse på listen fra sanktionskomitéen:

Formand for UPC/L, en af de væbnede grupper og militser, der er omhandlet i punkt 20 i resolution 1493 (2003), og som er involveret i våbenhandel i strid med våbenembargoen. Ifølge kontoret for FN-generalsekretærens særlige repræsentant for børn i væbnede konflikter var han ansvarlig for rekruttering og brug af børn i Ituri fra 2002 til 2003. Fængslet i Kinshasa i marts 2005 på grund af brud på menneskerettighederne, der involverede UPC/L. Overført til ICC af de congolesiske myndigheder den 17. marts 2006. Retssagen mod ham begyndte i januar 2009 og forventedes afsluttet i 2011. Dømt af ICC i marts 2012 og idømt 14 års fængsel. Har appelleret rettens dom.

8. Sultani MAKENGA

(alias: a) Makenga, Colonel Sultani, b) Makenga, Emmanuel Sultani)

Fødselsdato: 25. december 1973.

Fødested: Rutshuru, DRC.

Nationalitet: Congoleser.

Dato for FN's opførelse på listen: 13. november 2012.

Andre oplysninger: Militær leder af gruppen Mouvement du 23 Mars (M23), der opererer i Den Demokratiske Republik Congo. I Uganda siden slutningen af 2014.

Yderligere oplysninger fra det beskrivende resumé af grundene til opførelse på listen fra sanktionskomitéen:

Sultani Makenga er militær leder af gruppen Mouvement du 23 Mars (M23), der opererer i Den Demokratiske Republik Congo (DRC). Som leder af M23 (også kaldet Congos Revolutionære Hær) har Sultani Makenga begået og er ansvarlig for alvorlige krænkelser af folkeretten, der bl.a. er rettet mod kvinder og børn i væbnede konflikter, herunder drab og lemlæstelse, seksuel vold, bortførelse og tvangsfordrivelse. Han har også været ansvarlig for krænkelser af folkeretten i forbindelse med M23's rekruttering eller brug af børn i væbnede konflikter i DRC. M23 har under ledelse af Sultani Makenga begået omfattende grusomheder mod civilbefolkningen i DRC. Ifølge vidnesbyrd og rapporter har militante grupper under ledelse af Sultani Makenga begået voldtægter af kvinder og børn, hvoraf nogle ikke var mere end 8 år, i hele Rutshuruterritoriet som led i deres politik for at konsolidere deres kontrol i Rutshuruterritoriet. Under Makengas ledelse har M23 i vidt omfang tvangsrekrutteret børn i DRC og i regionen og har dræbt, lemlæstet og såret snesevis af børn. Mange af de tvangsrekrutterede børn har været under 15 år gamle. Det forlyder også, at Makenga har modtaget våben og materiel i tilknytning hertil i modstrid med de foranstaltninger, som DRC har truffet i forbindelse med våbenembargoen, herunder nationale forordninger om import og besiddelse af våben og materiel i tilknytning hertil. Makengas handlinger som leder af M23 har omfattet alvorlige krænkelser af folkeretten og forbrydelser mod civilbefolkningen i DRC, hvilket har forværret situationen med hensyn til manglende sikkerhed, fordrivelse og konflikt i regionen. Militær leder af gruppen Mouvement du 23 Mars (M23), der opererer i Den Demokratiske Republik Congo.

9. Khawa Panga MANDRO

(alias: a) Kawa Panga, b) Kawa Panga Mandro, c) Kawa Mandro, d) Yves Andoul Karim, e) Yves Khawa Panga Mandro, f) Mandro Panga Kahwa, g) »Chief Kahwa«, h) »Kawa«)

Fødselsdato: 20. august 1973.

Fødested: Bunia, DRC.

Nationalitet: Congoleser.

Dato for FN's opførelse på listen: 1. november 2005.

Andre oplysninger: Sat i fængsel i Bunia i april 2005 for sabotage mod fredsprocessen i Ituri. Anholdt af de congolesiske myndigheder i oktober 2005, frikendt af appelretten i Kisangani, derefter overført til de retslige myndigheder i Kinshasa på grund af nye anklager om forbrydelser mod menneskeheden, krigsforbrydelser, manddrab og forsætlig legemsbeskadigelse. I august 2014 dømte en congolesisk militærdomstol i Kisangani ham for krigsforbrydelser og forbrydelser mod menneskeheden, idømte ham ni års fængsel og pålagde ham at betale ca. 85 000 USD til sine ofre.

Yderligere oplysninger fra det beskrivende resumé af grundene til opførelse på listen fra sanktionskomitéen:

Tidligere formand for PUSIC, en af de væbnede grupper og militser, der er omhandlet i punkt 20 i resolution 1493 (2003), og som er involveret i våbenhandel i strid med våbenembargoen. Ifølge kontoret for FN-generalsekretærens særlige repræsentant for børn i væbnede konflikter var han ansvarlig for rekruttering og brug af børn i Ituri fra 2001 til 2002. Sat i fængsel i Bunia i april 2005 for sabotage mod fredsprocessen i Ituri. Anholdt af de congolesiske myndigheder i oktober 2005, frikendt af appelretten i Kisangani, derefter overført til de retslige myndigheder i Kinshasa på grund af nye anklager om forbrydelser mod menneskeheden, krigsforbrydelser, manddrab og forsætlig legemsbeskadigelse. Er pr. juni 2011 tilbageholdt i Makalacentralfængslet, Kinshasa.

10. Callixte MBARUSHIMANA

Fødselsdato: 24. juli 1963.

Fødested: Ndusu/Ruhengeri, den nordlige provins, Rwanda.

Nationalitet: Rwander.

Dato for FN's opførelse på listen: 3. marts 2009.

Andre oplysninger: Anholdt i Paris den 3. oktober 2010 i henhold til ICC's arrestordre for krigsforbrydelser og forbrydelser mod menneskeheden begået af FDLR-tropper i Nord- og Sydkivu i 2009 og overført til Haag den 25. januar 2011, men løsladt af ICC i slutningen af 2011.

Yderligere oplysninger fra det beskrivende resumé af grundene til opførelse på listen fra sanktionskomitéen:

Eksekutivsekretær for FDLR (Democratic Liberation Forces of Rwanda) og næstformand for FDLR's øverste militærkommando indtil sin anholdelse. Politisk/militær leder af en udenlandsk væbnet gruppe, der opererer i Den Demokratiske Republik Congo, og som hindrer afvæbning og frivillig hjemsendelse og genbosættelse af kombattanter, jf. Sikkerhedsrådets resolution 1857 (2008) OP 4 (b). Anholdt i Paris den 3. oktober 2010 i henhold til ICC's arrestordre for krigsforbrydelser og forbrydelser mod menneskeheden begået af FDLR-tropper i Nord- og Sydkivu i 2009 og overført til Haag den 25. januar 2011.

11. Iruta Douglas MPAMO

(alias: a) Doulas Iruta Mpamo, b) Mpano)

Adresse: Gisenyi, Rwanda (pr. juni 2011).

Fødselsdato: a) 28. december 1965, b) 29. december 1965.

Fødested: a) Bashali, Masisi, DRC, b) Goma, DRC, c) Uvira, DRC.

Nationalitet: Congoleser.

Dato for FN's opførelse på listen: 1. november 2005.

Andre oplysninger: Ingen kendt beskæftigelse siden to af de fly, som Great Lakes Business Company (GLBC) råder over, styrtede ned.

Yderligere oplysninger fra det beskrivende resumé af grundene til opførelse på listen fra sanktionskomitéen:

Ejer af/direktør for Compagnie Aérienne des Grands Lacs og for Great Lakes Business Company, hvis luftfartøjer er blevet benyttet til at bistå væbnede grupper og militser, der er omhandlet i punkt 20 i resolution 1493 (2003). Også ansvarlig for at dække over oplysninger om flyvninger og fragtgods tilsyneladende for at muliggøre overtrædelse af våbenembargoen. Ingen kendt beskæftigelse siden to af de fly, som Great Lakes Business Company (GLBC) råder over, styrtede ned.

12. Sylvestre MUDACUMURA

(alias: a) Mupenzi Bernard, b) General Major Mupenzi, c) General Mudacumura, d) Radja)

Adresse: Kikomaskoven, nær Bogoyi, Walikale, Nordkivu, DRC (pr. juni 2011).

Nationalitet: Rwander.

Dato for FN's opførelse på listen: 1. november 2005.

Andre oplysninger: Militær øverstbefalende for FDLR-FOCA, også politisk 1. næstformand og leder af FOCA's øverste kommando, og kombinerer således overordnede militære og politiske kommandofunktioner siden anholdelsen af FDLR-ledere i Europa. Har siden 2014 boet i FDLR's hovedkvarter i Nganga, Nordkivu.

Yderligere oplysninger fra det beskrivende resumé af grundene til opførelse på listen fra sanktionskomitéen:

Øverstbefalende for FDLR, har politisk indflydelse og fortsat kommando over og kontrol med de aktiviteter, der udøves af FDLR-styrkerne, en af de væbnede grupper og militser, der er omhandlet i punkt 20 i resolution 1493 (2003), og som er involveret i våbenhandel i strid med våbenembargoen. Mudacumura (eller personale) var i telefonkontakt med FDLR-leder Murwanashyaka i Tyskland, også under Busurungimassakren i maj 2009, og med den militære øverstbefalende major Guillaume under Umoja Wetu- og Kimia II-operationerne i 2009. Ifølge kontoret for FN-generalsekretærens særlige repræsentant for børn i væbnede konflikter var han i 27 tilfælde ansvarlig for, at tropper, der var under hans kommando, rekrutterede og brugte børn i Nordkivu fra 2002 til 2007. Militær øverstbefalende for FDLR-FOCA, også politisk 1. næstformand og leder af FOCA's øverste kommando, og kombinerer således overordnede militære og politiske kommandofunktioner siden anholdelsen af FDLR-ledere i Europa.

13. Leodomir MUGARAGU

(alias: a) Manzi Leon, b) Leo Manzi)

Adresse: FDLR's hovedkvarter i Kikomaskoven, Bogoyi, Walikale, Nordkivu, DRC (pr. juni 2011).

Fødselsdato: a) 1954 b) 1953.

Fødested: a) Kigali, Rwanda b) Rushashi, den nordlige provins, Rwanda.

Nationalitet: Rwander.

Dato for FN's opførelse på listen: 1. december 2010.

Andre oplysninger: FDLR-FOCA-stabschef med ansvar for administration.

Yderligere oplysninger fra det beskrivende resumé af grundene til opførelse på listen fra sanktionskomitéen:

Ifølge offentligt tilgængelige kilder og officielle rapporter er Leodomir Mugaragu stabschef for Forces Combattantes Abucunguzi/Combatant Force for the Liberation of Rwanda (FOCA), FDLR's væbnede gren. Ifølge officielle rapporter er Mugaragu en højtstående planlægger for FDLR's militære operationer i det østlige DRC. FDLR-FOCA-stabschef med ansvar for administration.

14. Leopold MUJYAMBERE

(alias: a) Musenyeri, b) Achille, c) Frere Petrus Ibrahim)

Adresse: Nyakaleke (sydøst for Mwenga), Sydkivu, DRC.

Fødselsdato: a) 17. marts 1962, b) ca. 1966.

Fødested: Kigali, Rwanda.

Nationalitet: Rwander.

Dato for FN's opførelse på listen: 3. marts 2009.

Andre oplysninger: Siden slutningen af 2014 fungerende næstkommanderende for FDLR/FOCA, bor i Nganga, Nordkivu.

Yderligere oplysninger fra det beskrivende resumé af grundene til opførelse på listen fra sanktionskomitéen:

Øverstbefalende for anden division under FOCA/reservebrigaderne (en væbnet afdeling af FDLR). Militær leder af en udenlandsk væbnet gruppe, der opererer i DRC, og som hindrer afvæbning og frivillig hjemsendelse og genbosættelse af kombattanter og i strid med Sikkerhedsrådets resolution 1857 (2008) OP 4 (b). Ifølge bevismateriale indsamlet af Ekspertgruppen for DRC under FN's Sikkerhedsråds Sanktionskomité og omhandlet i rapporten af 13. februar 2008 er piger, der er kommet tilbage fra FDLR-FOCA, tidligere blevet bortført og seksuelt misbrugt. Siden midten af 2007 har FDLR-FOCA, der tidligere rekrutterede drenge i 15-18-årsalderen, tvangsrekrutteret unge fra 10-årsalderen. De yngste anvendes derefter til eskorte og de ældre børn som soldater på frontlinjen i strid med Sikkerhedsrådets resolution 1857 (2008) OP4 (d) og (e). Er pr. juni 2011 øverstbefalende for den operationelle sektor i Sydkivu, som nu kaldes »Amazon« i FDLR/FOCA.

15. Jamil MUKULU

(alias: a) Steven Alirabaki, b) David Kyagulanyi, c) Musezi Talengelanimiro, d) Mzee Tutu, e) Abdullah Junjuaka, f) Alilabaki Kyagulanyi, g) Hussein Muhammad, h) Nicolas Luumu, i) Professor Musharaf, j) Talengelanimiro)

Stilling: a) Leder af Alliancen af Demokratiske kræfter (ADF), b) Øverstbefalende, Alliancen af Demokratiske kræfter.

Fødselsdato: a) 1965, b) 1. januar 1964.

Fødested: Landsbyen Ntoke, Ntenjeruområdet, Kayungadistriktet, Uganda.

Nationalitet: Ugander.

Dato for FN's opførelse på listen: 12. oktober 2011.

Andre oplysninger: Hans opholdssted har været ukendt siden slutningen af 2014, men han menes at befinde sig i Nordkivu, DRC.

Yderligere oplysninger fra det beskrivende resumé af grundene til opførelse på listen fra sanktionskomitéen:

Ifølge offentligt tilgængelige kilder og officielle rapporter, herunder Ekspertgruppen for DRC under FN's Sikkerhedsråds Sanktionskomités rapporter, er Jamil Mukulu den militære leder af Alliancen af Demokratiske kræfter (ADF), som er en udenlandsk væbnet gruppe, der opererer i DRC og hindrer afvæbning og frivillig repatriering eller genbosættelse af ADF kombattanter som beskrevet i afsnit 4, litra b), i resolution 1857 (2008). Ekspertgruppen for DRC under FN's Sikkerhedsråds Sanktionskomité har rapporteret, at Mukulu har stået for lederskab af og materiel støtte til ADF, som er en væbnet gruppe, der opererer på DRC's område. Ifølge flere kilder, herunder Ekspertgruppen for DRC under FN's Sikkerhedsråds Sanktionskomité, er Jamil Mukulu også fortsat med at udøve indflydelse på ADF's politikker, han har skaffet finansiering til og bibeholdt den direkte ledelse over og kontrol med ADF-styrkernes aktiviteter i felten, herunder ansvaret for forbindelsen til internationale terroristnetværk.

16. Ignace MURWANASHYAKA

(alias: Dr. Ignace)

Titel: Dr.

Fødselsdato: 14. maj 1963.

Fødested: a) Butera, Rwanda, b) Ngoma, Butare, Rwanda.

Nationalitet: Rwander.

Dato for FN's opførelse på listen: 1. november 2005.

Andre oplysninger: Anholdt af de tyske myndigheder den 17. november 2009. Erstattet af Gaston Iamuremye, alias »Rumuli« som formand for FDLR-FOCA. Retssagen mod Murwanashyaka for krigsforbrydelser og forbrydelser mod menneskeheden begået af FDLR-tropper i DRC i 2008 og 2009 begyndte den 4. maj 2011 ved en tysk domstol.

Yderligere oplysninger fra det beskrivende resumé af grundene til opførelse på listen fra sanktionskomitéen:

Formand for FDLR og øverstkommanderende for FDLR's væbnede styrker, har politisk indflydelse og fortsat kommando over og kontrol med de aktiviteter, der udøves af FDLR-styrkerne, en af de væbnede grupper og militser, der er omhandlet i punkt 20 i resolution 1493 (2003), og som er involveret i våbenhandel i strid med våbenembargoen. I telefonkontakt med militære FDLR-øverstbefalende i felten (bl.a. under Busurungimassakren i maj 2009); gav militære ordrer til den øverste kommando; involveret i koordineringen af overførslen af våben og ammunition til FDLR-enheder og viderebringelse af særlige instrukser med henblik på anvendelse heraf; forvalter store pengebeløb, der er rejst via ulovligt salg af naturressourcer i FDLR-kontrollerede områder. Ifølge kontoret for FN-generalsekretærens særlige repræsentant for børn i væbnede konflikter var han som formand og militær øverstbefalende for FDLR ansvarlig for FDLR's rekruttering og brug af børn i det østlige Congo. Anholdt af de tyske myndigheder den 17. november 2009. Erstattet af Gaston Iamuremye, alias »Rumuli« som formand for FDLR-FOCA. Retssagen mod Murwanashyaka for krigsforbrydelser og forbrydelser mod menneskeheden begået af FDLR-tropper i DRC i 2008 og 2009 begyndte den 4. maj 2011 ved en tysk domstol.

17. Straton MUSONI

(alias: IO Musoni)

Fødselsdato: a) 6. april 1961, b) 4. juni 1961.

Fødested: Mugambazi, Kigali, Rwanda.

Nationalitet: Rwander.

Dato for FN's opførelse på listen: 29. marts 2007.

Andre oplysninger: Anholdt af de tyske myndigheder den 17. november 2009. Retssagen mod Musoni for krigsforbrydelser og forbrydelser mod menneskeheden begået af FDLR-tropper i DRC i 2008 og 2009 begyndte den 4. maj 2011 ved en tysk domstol. Erstattet som 1. næstformand for FDLR af Sylvestre Mudacumura.

Yderligere oplysninger fra det beskrivende resumé af grundene til opførelse på listen fra sanktionskomitéen:

Gennem sit lederskab af FDLR, en udenlandsk væbnet gruppe, der opererer i DRC, forhindrede Musoni afvæbning og frivillig hjemsendelse eller genbosættelse af kombattanter, der tilhører sådanne grupper i strid med resolution 1649 (2005). Anholdt af de tyske myndigheder den 17. november 2009. Retssagen mod Musoni for krigsforbrydelser og forbrydelser mod menneskeheden begået af FDLR-tropper i DRC i 2008 og 2009 begyndte den 4. maj 2011 ved en tysk domstol. Erstattet som 1. næstformand for FDLR af Sylvestre Mudacumura.

18. Jules MUTEBUTSI

(alias: a) Jules Mutebusi, b) Jules Mutebuzi, c) Colonel Mutebutsi)

Fødselsdato: 1964.

Fødested: Minembwe, Sydkivu, DRC.

Nationalitet: Congoleser.

Dato for FN's opførelse på listen: 1. november 2005.

Andre oplysninger: Tidligere regional militær næstkommanderende i FARDC for 10. militærregion i april 2004, blev afskediget for udisciplineret adfærd. Anholdt af de rwandiske myndigheder i december 2007, da han forsøgte at passere grænsen til DRC. Han har siden boet i delvis frihed i Kigali (har ikke lov til at forlade landet).

Yderligere oplysninger fra det beskrivende resumé af grundene til opførelse på listen fra sanktionskomitéen:

Sluttede sig til andre desertører fra det tidligere RCD-G, der indtog byen Bukavu i maj 2004 med magt. Har været inddraget i modtagelse af våben uden for FARDC-regi og levering af forsyninger til væbnede grupper og militser, der er omhandlet i punkt 20 i resolution 1493 (2003), i strid med våbenembargoen. Tidligere regional militær næstkommanderende i FARDC for 10. militærregion i april 2004, blev afskediget for udisciplineret adfærd. Anholdt af de rwandiske myndigheder i december 2007, da han forsøgte at passere grænsen til DRC. Han har siden boet i delvis frihed i Kigali (har ikke lov til at forlade landet).

19. Baudoin NGARUYE WA MYAMURO

(alias: Colonel Baudoin Ngaruye)

Titel: Militær leder af Mouvement du 23 Mars (M23).

Stilling: Brigadegeneral.

Adresse: Rubavu/Mudende, Rwanda.

Fødselsdato: a) 1. april 1978, b) 1978.

Fødested: a) Bibwe, DRC, b) Lusamambo, Luberoterritoriet, DRC.

Nationalitet: Congoleser.

Nationalt identitetsnr.: ID hos FARDC 1-78-09-44621-80.

Dato for FN's opførelse på listen: 30. november 2012.

Andre oplysninger: Rejste ind i Republikken Rwanda den 16. marts 2013. Har siden slutningen af 2014 boet i Ngomalejren, Rwanda.

Yderligere oplysninger fra det beskrivende resumé af grundene til opførelse på listen fra sanktionskomitéen:

I april 2012 ledede Ngaruye det tidligere CNDP's mytteri, kendt som Mouvement du 23 Mars (M23), under ledelse af general Ntaganda. Han er i øjeblikket den tredje højest rangerende militære øverstbefalende i M23. Ekspertgruppen for DRC anbefalede tilbage i 2008 og 2009, at han opføres på listen. Han er ansvarlig for og har begået alvorlige krænkelser af menneskerettighederne og af folkeretten. Han har rekrutteret og trænet hundredvis af børn mellem 2008 og 2009 og hen imod slutningen af 2010 for M23. Han har begået drab, lemlæstelser og bortførelser, ofte rettet mod kvinder. Han er ansvarlig for henrettelser og tortur af desertører fra M23. I 2009 gav han i FARDC ordre til at dræbe alle mænd i landsbyen Shalio i Walikale. Han uddelte også våben, ammunition og lønninger i Masisi og Walikale under direkte ordre fra Ntaganda. I 2010 stod han for tvangsfordrivelsen og ekspropriationen af befolkningsgrupper i Lukopfuområdet. Han har også i vidt omfang været involveret i kriminelle net i FARDC, hvor han tjente på handelen med mineraler, hvilket førte til spændinger og vold med oberst Innocent Zimurinda i 2011. Rejste ind i Republikken Rwanda den 16. marts 2013 ved Gasizi/Rubavu.

20. Mathieu, Chui NGUDJOLO

(alias: Cui Ngudjolo)

Nationalitet: Congoleser.

Dato for FN's opførelse på listen: 1. november 2005.

Andre oplysninger: Arresteret af MONUC i oktober 2003 i Bunia. Udleveret til Den Internationale Straffedomstol af DRC's regering den 7. februar 2008. ICC frifandt ham for alle anklagepunkter i december 2012. Blev efter løsladelsen tilbageholdt af de nederlandske myndigheder og har ansøgt om asyl i Nederlandene. Anklagemyndigheden appellerede ICC's afgørelse, retsmøderne fandt sted i oktober 2014, og sagen har verseret siden december 2014.

Yderligere oplysninger fra det beskrivende resumé af grundene til opførelse på listen fra sanktionskomitéen:

Stabschef for FNI og tidligere stabschef for FRPI, har politisk indflydelse og fortsat kommando over og kontrol med de aktiviteter, der udøves af FRPI-styrkerne, en af de væbnede grupper og militser, der er omhandlet i punkt 20 i resolution 1493 (2003), og som er ansvarlige for våbenhandel i strid med våbenembargoen. Ifølge kontoret for FN-generalsekretærens særlige repræsentant for børn i væbnede konflikter var han ansvarlig for rekruttering og brug af børn under 15 år i Ituri i 2006. Arresteret af MONUC i oktober 2003 i Bunia. Udleveret til Den Internationale Straffedomstol af DRC's regering den 7. februar 2008. ICC frifandt ham for alle anklagepunkter i december 2012. Blev efter løsladelsen tilbageholdt af de nederlandske myndigheder og har ansøgt om asyl i Nederlandene.

21. Floribert Ngabu NJABU

(alias: a) Floribert Njabu Ngabu, b) Floribert Ndjabu, c) Floribert Ngabu Ndjabu).

Nationalitet: Congoleser.

Dato for FN's opførelse på listen: 1. november 2005.

Andre oplysninger: I husarrest i Kinshasa siden marts 2005 på grund af brud på menneskerettighederne, der involverede FNI. Overført til Haag den 27. marts 2011 for at vidne i retssagerne ved ICC mod Germain Katanga og Mathieu Ngudjolo. Ansøgte om asyl i Nederlandene i maj 2011. En nederlandsk domstol gav i oktober 2012 afslag på hans asylansøgning. I juli 2014 blev han deporteret fra Nederlandene til DRC, hvor han blev arresteret.

Yderligere oplysninger fra det beskrivende resumé af grundene til opførelse på listen fra sanktionskomitéen:

Formand for FNI, en af de væbnede grupper og militser, der er omhandlet i punkt 20 i resolution 1493 (2003), og som er involveret i våbenhandel i strid med våbenembargoen. I husarrest i Kinshasa siden marts 2005 på grund af brud på menneskerettighederne, der involverede FNI. Overført til Haag den 27. marts 2011 for at vidne i retssagerne ved ICC mod Germain Katanga og Mathieu Ngudjolo. Ansøgte om asyl i Nederlandene i maj 2011. En nederlandsk domstol gav i oktober 2012 afslag på hans asylansøgning; der kører i øjeblikket en appelsag.

22. Laurent NKUNDA

(alias: a) Nkunda Mihigo Laurent, b) Laurent Nkunda Bwatare, c) Laurent Nkundabatware, d) Laurent Nkunda Mahoro Batware, e) Laurent Nkunda Batware, f) Chairman, g) General Nkunda, h) Papa Six)

Fødselsdato: a) 6. februar 1967, b) 2. februar 1967.

Fødested: Rutshuru, Nordkivu, DRC.

Nationalitet: Congoleser.

Dato for FN's opførelse på listen: 1. november 2005.

Andre oplysninger: Tidligere general i RCD-G. Stifter af National Congress for the People's Defense, 2006; højtstående medlem af Rally for Congolese Democracy-Goma (RCD-G), 1998-2006; officer i Rwandan Patriotic Front (RPF), 1992-1998. Laurent Nkunda blev arresteret af de rwandiske myndigheder i Rwanda i januar 2009 og erstattet som den øverstbefalende for CNDP. Siden da har han været under husarrest i Kigali, Rwanda. DRC's regerings anmodning om at udlevere Nkunda for forbrydelser begået i det østlige DRC er blevet afslået af Rwanda. I 2010 blev Nkundas appel vedrørende ulovlig tilbageholdelse afvist af Rwandas domstol i Gisenyi, der afsagde kendelse om, at sagen bør undersøges af en militær domstol. Nkundas advokater appellerede sagen til Rwandas militærdomstol.

Yderligere oplysninger fra det beskrivende resumé af grundene til opførelse på listen fra sanktionskomitéen:

Sluttede sig til andre desertører fra det tidligere RCD-G, der indtog Bukavu i maj 2004 med magt. Har taget imod våben uden for FARDC-regi i strid med våbenembargoen. Ifølge kontoret for FN-generalsekretærens særlige repræsentant for børn i væbnede konflikter var han i 264 tilfælde ansvarlig for, at tropper, der var under hans kommando, rekrutterede og brugte børn i Nordkivu fra 2002 til 2009. Tidligere general i RCD-G. Stifter af National Congress for the People's Defense, 2006; højtstående medlem af Rally for Congolese Democracy-Goma (RCD-G), 1998-2006; officer i Rwandan Patriotic Front (RPF), 1992-1998. Laurent Nkunda blev arresteret af de rwandiske myndigheder i Rwanda i januar 2009 og erstattet som den øverstbefalende for CNDP. Siden da har han været under husarrest i Kigali, Rwanda. DRC's regerings anmodning om at udlevere Nkunda for forbrydelser begået i det østlige DRC er blevet afslået af Rwanda. I 2010 blev Nkundas appel vedrørende ulovlig tilbageholdelse afvist af Rwandas domstol i Gisenyi, der afsagde kendelse om, at sagen bør undersøges af en militær domstol. Nkundas advokater indledte en procedure ved Rwandas militærdomstol. Har bevaret en vis indflydelse på visse dele af CNDP.

23. Felicien NSANZUBUKIRE

(alias: Fred Irakeza)

Stilling: 1. bataljonsleder af FDLR-FOCA, bor i Uvira-Sange-området i Sydkivu.

Adresse: Magunda, Mwengaterritoriet, Sydkivu, DRC (siden juni 2011).

Fødselsdato: 1967.

Fødested: a) Murama, Kigali, Rwanda, b) Rubungo, Kigali, Rwanda, c) Kinyinya, Kigali, Rwanda.

Nationalitet: Rwander.

Dato for FN's opførelse på listen: 1. december 2010.

Andre oplysninger: Medlem af FDLR i hvert fald siden 1994 og har opereret i det østlige DRC siden oktober 1998.

Yderligere oplysninger fra det beskrivende resumé af grundene til opførelse på listen fra sanktionskomitéen:

Felicien Nsanzubukire overvågede og koordinerede smuglingen af ammunition og våben i hvert fald mellem november 2008 og april 2009 fra Den Forenede Republik Tanzania via Tanganyikasøen til FDLR-enheder, der var baseret i Uvira- og Fiziområderne i Sydkivu. 1. bataljonsleder af FDLR-FOCA, bor i Uvira-Sange-området i Sydkivu. Medlem af FDLR i hvert fald siden 1994 og har opereret i det østlige DRC siden oktober 1998.

24. Pacifique NTAWUNGUKA

(alias: a) Pacifique Ntawungula, b) Colonel Omega, c) Nzeri, d) Israel)

Stilling: Øverstbefalende for den operationelle sektor i Nordkivu »SONOKI« af FDLR-FOCA.

Adresse: Matembe, Nordkivu, DRC (siden juni 2011).

Fødselsdato: a) 1. januar 1964, b) ca. 1964.

Fødested: Gaseke, Gisenyiprovinsen, Rwanda.

Nationalitet: Rwander.

Dato for FN's opførelse på listen: 3. marts 2009.

Andre oplysninger: Har gennemgået militær uddannelse i Egypten. Har siden slutningen af 2014 boet i Tongoområdet, Nordkivu.

Yderligere oplysninger fra det beskrivende resumé af grundene til opførelse på listen fra sanktionskomitéen:

Øverstbefalende for FOCA's første division (væbnet afdeling af FDLR). Militær leder af en udenlandsk væbnet gruppe, der opererer i DRC, og som hindrer afvæbning og frivillig hjemsendelse og genbosættelse af kombattanter og i strid med Sikkerhedsrådets resolution 1857 (2008) OP 4 (b). Ifølge bevismateriale indsamlet af Ekspertgruppen for DRC under FN's Sikkerhedsråds Sanktionskomité og omhandlet i rapporten af 13. februar 2008 er piger, der er kommet tilbage fra FDLR-FOCA, tidligere blevet bortført og seksuelt misbrugt. Siden midten af 2007 har FDLR-FOCA, der tidligere rekrutterede drenge i 15-18-årsalderen, tvangsrekrutteret unge fra 10-årsalderen. De yngste anvendes derefter til eskorte og de ældre børn som soldater på frontlinjen i strid med Sikkerhedsrådets resolution 1857 (2008) OP4 (d) og (e). Har gennemgået militær uddannelse i Egypten.

25. James NYAKUNI

Nationalitet: Ugander.

Dato for FN's opførelse på listen: 1. november 2005.

Yderligere oplysninger fra det beskrivende resumé af grundene til opførelse på listen fra sanktionskomitéen:

Forretningsmæssigt partnerskab med Jérôme Kakwavu, navnlig smugling over grænsen mellem DRC og Uganda, herunder mistanke om smugling af våben og militært materiel i lastbiler, der ikke er blevet kontrolleret. Overtrædelse af våbenembargoen og ydelse af bistand til væbnede grupper og militser, der er omhandlet i punkt 20 i resolution 1493 (2003), herunder finansiel støtte, så de kan operere militært.

26. Stanislas NZEYIMANA

(alias: a) Deogratias Bigaruka Izabayo, b) Izabayo Deo, c) Jules Mateso Mlamba, d) Bigaruka, e) Bigurura)

Stilling: Næstkommanderende for FDLR-FOCA.

Adresse: Mukobervwa, Nordkivu, DRC (siden juni 2011).

Fødselsdato: a) 1. januar 1966, b) 28. august 1966, c) ca. 1967.

Fødested: Mugusa, Butare, Rwanda.

Nationalitet: Rwander.

Dato for FN's opførelse på listen: 3. marts 2009.

Andre oplysninger: Forsvandt, mens han var i Tanzania i begyndelsen af 2013. Hans opholdssted har været ukendt siden slutningen af 2014.

Yderligere oplysninger fra det beskrivende resumé af grundene til opførelse på listen fra sanktionskomitéen:

Næstkommanderende for FOCA (en væbnet afdeling af FDLR). Militær leder af en udenlandsk væbnet gruppe, der opererer i DRC, og som hindrer afvæbning og frivillig hjemsendelse og genbosættelse af kombattanter og i strid med Sikkerhedsrådets resolution 1857 (2008) OP 4 (b). Ifølge bevismateriale indsamlet af Ekspertgruppen for DRC under FN's Sikkerhedsråds Sanktionskomité og omhandlet i rapporten af 13. februar 2008 er piger, der er kommet tilbage fra FDLR-FOCA, tidligere blevet bortført og seksuelt misbrugt. Siden midten af 2007 har FDLR-FOCA, der tidligere rekrutterede drenge i 15-18-årsalderen, tvangsrekrutteret unge fra 10-årsalderen. De yngste anvendes derefter til eskorte og de ældre børn som soldater på frontlinjen i strid med Sikkerhedsrådets resolution 1857 (2008) OP4 (d) og (e).

27. Dieudonné OZIA MAZIO

(alias: a) Ozia Mazio, b) Omari, c) Mr Omari)

Fødselsdato: 6. juni 1949.

Fødested: Ariwara, DRC.

Nationalitet: Congoleser.

Dato for FN's opførelse på listen: 1. november 2005.

Andre oplysninger: Dieudonné Ozia Mazio menes at være død i Ariwara den 23. september 2008, mens han var formand for Fédération des entreprises congolaises (FEC) i Aruterritoriet.

Yderligere oplysninger fra det beskrivende resumé af grundene til opførelse på listen fra sanktionskomitéen:

Finansielle ordninger med Jerome Kakwavu og FAPC og smugling over grænsen mellem DRC og Uganda, der skaffer Jerome Kakwavu og hans tropper forsyninger og kontanter. Overtrædelse af våbenembargoen, herunder bistand til væbnede grupper og militser, der er omhandlet i punkt 20 i resolution 1493 (2003). Dieudonné Ozia Mazio menes at være død i Ariwara den 23. september 2008, mens han var formand for Fédération des entreprises congolaises (FEC) i Aruterritoriet.

28. Jean-Marie Lugerero RUNIGA

(alias: Jean-Marie Rugerero)

Stilling: Formand for M23.

Adresse: Rubavu/Mudende, Rwanda.

Fødselsdato: a) Ca. 1960, b) 9. september 1966.

Fødested: Bukavu, DRC.

Dato for FN's opførelse på listen: 31. december 2012.

Andre oplysninger: Rejste ind i Republikken Rwanda den 16. marts 2013. Har siden slutningen af 2014 opholdt sig i Rwanda.

Yderligere oplysninger fra det beskrivende resumé af grundene til opførelse på listen fra sanktionskomitéen:

Et dokument af 9. juli 2012 undertegnet af M23-leder Sultani Makenga udnævnte Runiga til koordinator af den politiske fløj af M23. I henhold til dette dokument blev Runigas udnævnelse foranlediget af et behov for at synliggøre M23's sag. Runiga betegnes som »formand« for M23 på gruppens hjemmeside. Hans ledende rolle bekræftes af ekspertgruppens rapport fra november 2012, der henviser til Runiga som »leder af M23«. Ifølge en artikel fra Associated Press af 13. december 2012 har Runiga vist Associated Press en liste over krav, der efter hans udsagn vil blive forelagt den congolesiske regering. Denne liste omfatter et krav om, at Kabila træder tilbage, og at nationalforsamlingen opløses. Runiga har tilkendegivet, at hvis muligheden byder sig, kan M23 tage Goma tilbage. »Og denne gang trækker vi os ikke tilbage«, meddelte Runiga Associated Press. Han anførte i øvrigt, at M23's politiske fløj skal genvinde kontrollen over Goma som en forudsætning for forhandlinger. »Jeg er af den opfattelse, at vore medlemmer i Kampala repræsenterer os. Når tiden er inde, vil jeg selv indfinde mig. Jeg venter på, at det organisatoriske falder på plads, og når Kabila er der, kommer jeg også«, sagde Runiga. I henhold til en artikel i Le Figaro af 26. november 2012 mødtes Runiga med DRC's præsident Kabila den 24. november 2012 for at indlede drøftelserne. Yderligere erklærede Runiga i et interview med Le Figaro, at »M23 hovedsagelig består af tidligere militære FARDC-medlemmer, der er hoppet af i protest mod den manglende overholdelse af aftalen af 23. marts 2009.«

Han tilføjede, at »M23's soldater er desertører fra hæren, der forlod den med deres våben. For nylig fik vi en stor mængde udstyr tilbage fra en militærbase i Bunagana. For øjeblikket giver det os mulighed for at generobre områder hver dag og slå alle FARDC's angreb tilbage. Vor revolution er congolesisk, ledet af congolesere for det congolesiske folk.« Ifølge en artikel fra Reuters af 22. november 2012 har Runiga erklæret, at M23 havde kapacitet til at fastholde kontrollen med Goma, efter at afhoppede congolesiske soldater fra FARDC har sluttet sig til M23's styrker. »For det første har vi en disciplineret hær, og for det andet har vi soldaterne fra FARDC, der har sluttet sig til os. De er vore brødre, de vil gennemgå ny træning og blive omskolet, og så vil vi arbejde sammen med dem«. I henhold til en artikel fra The Guardian af 27. november 2012 har Runiga anført, at M23 vil afvise at adlyde en opfordring fra regionale ledere af den internationale konference om De Store Søers Område om at forlade Goma for at bane vejen for fredsforhandlinger. Runiga sagde i stedet, at M23's tilbagetog fra Goma vil være resultatet af og ikke en forudsætning for forhandling. I henhold til den endelige rapport af 15. november 2012 fra ekspertgruppen stod Runiga i spidsen for en delegation, der rejste til Kampala i Uganda den 29. juli 2012 for at færdiggøre M23-bevægelsens 21-punktsdagsorden forud for de ventede forhandlinger på den internationale konference om De Store Søers Område. Ifølge en artikel af 23. november 2012 fra BBC blev M23 dannet, da tidligere medlemmer af CNDP, der var blevet optaget i FARDC, begyndte at protestere mod dårlige forhold og dårlig løn samt en ufuldstændig gennemførelse af fredsaftalen fra 23. marts 2009 mellem CNDP og DRC, der førte til CNDP's optagelse i FARDC.

M23 har været involveret i aktive militære operationer med det formål at overtage kontrollen med områder i det østlige DRC i henhold til IPIS-rapporten fra november 2012. M23 og FARDC kæmpede den 24. og 25. juli 2012 om kontrollen med flere byer og landsbyer i det østlige DRC. M23 angreb FARDC i Rumangabo den 26. juli 2012. M23 fordrev FARDC fra Kibumba den 17. november 2012, og M23 tog kontrol over Goma den 20. november 2012. Ifølge ekspertgruppens rapport fra november 2012 hævder en række tidligere kombattanter i M23, at lederne af M23 uden videre henrettede dusinvis af børn, der forsøgte at flygte efter at være blevet rekrutteret som børnesoldater i M23. Ifølge en rapport af 11. september 2012 fra Human Rights Watch (HRW) fortalte en 18-årig rwandisk mand, som flygtede efter at være blevet tvangsrekrutteret i Rwanda, til HRW, at han overværede henrettelsen af en 16-årig dreng fra sin M23-enhed, der havde forsøgt at flygte i juni. Drengen blev fanget og pryglet til døde af M23-oprørere foran de andre rekrutter. En M23-leder, der gav ordre til henrettelsen, gav angiveligt de andre rekrutter som forklaring på, at drengen var blevet slået ihjel, at »[h]an ville forlade os«. Det fremgår desuden af rapporten, at vidner hævdede, at mindst 33 nye rekrutter og andre M23-krigere uden videre blev henrettet, da de forsøgte at flygte. Nogle blev bundet og skudt foran de andre rekrutter som eksempel på den straf, som de kunne risikere. En ung rekrut fortalte HRW, at »[n]år vi var med M23, sagde de, at [vi kunne vælge at] blive sammen med dem eller dø. Mange forsøgte at flygte. Nogle blev fundet, og det førte straks til deres død.« Rejste ind i Republikken Rwanda den 16. marts 2013 ved Gasizi/Rubavu.

29. Ntabo Ntaberi SHEKA

Stilling: Øverstbefalende, Ndumaforsvaret af Congo, Mayi Mayi Sheka-gruppen.

Fødselsdato: 4. april 1976.

Fødested: Walikaleterritoriet, DRC.

Nationalitet: Congoleser.

Dato for FN's opførelse på listen: 28. november 2011.

Yderligere oplysninger fra det beskrivende resumé af grundene til opførelse på listen fra sanktionskomitéen:

Ntabo Ntaberi Sheka, øverstbefalende i den politiske afdeling af Mayi Mayi Sheka, er den politiske leder af en congolesisk bevæbnet gruppe, der hindrer afvæbning, demobilisering eller reintegration af kombattanter. Mayi Mayi Sheka er en militsgruppe i Congo, der opererer fra baser i Walikaleterritoriet i det østlige DRC. Mayi Mayi Sheka-gruppen har udført angreb på miner i det østlige DRC, hvilket inkluderer overtagelsen af Bisiyeminerne og afpresning af lokale. Ntabo Ntaberi Sheka har også begået alvorlige krænkelser af folkeretten, bl.a. over for børn. Ntabo Ntaberi Sheka planlagde og gav ordre til en række angreb i Walikaleterritoriet fra den 30. juli til den 2. august 2010 for at straffe medlemmer af lokalbefolkningen, der var anklaget for at samarbejde med de congolesiske regeringsstyrker. Under angrebene blev børn voldtaget og bortført, sat til tvangsarbejde og udsat for grusom, umenneskelig eller nedværdigende behandling. Mayi Mayi Sheka-militsgruppen tvangsrekrutterer også drenge og tæller i sine rækker børn hvervet via rekrutteringskampagner.

30. Bosco TAGANDA

(alias: a) Bosco Ntaganda, b) Bosco Ntagenda, c) General Taganda, d) Lydia, e) Terminator, f) Tango Romeo (kaldesignal), g) Romeo (kaldesignal), h) Major)

Adresse: Goma, DRC (siden juni 2011).

Fødselsdato: mellem 1973 og 1974.

Fødested: Bigogwe, Rwanda.

Nationalitet: Congoleser.

Dato for FN's opførelse på listen: 1. november 2005.

Andre oplysninger: Født i Rwanda, flyttede som barn til Nyamitaba, Masisiterritoriet i Nordkivu. Udnævnt til brigadegeneral i FARDC ved præsidentielt dekret den 11. december 2004 efter Iturifredsaftalerne. Tidligere stabschef i CNDP og blev militær øverstbefalende for CNDP efter anholdelsen af Laurent Nkunda i januar 2009. Siden januar 2009 de facto næstkommanderende for de på hinanden følgende anti-FDLR-operationer »Umoja Wetu«, »Kimia II« og »Amani Leo« i Nord- og Sydkivu. Rejste ind i Rwanda i marts 2013 og overgav sig frivilligt til embedsmændene fra ICC den 22. marts i Kigali. Blev overført til ICC i Haag, Nederlandene. Den 9. juni 2014 bekræftede ICC 13 anklager om krigsforbrydelser og fem anklager om forbrydelser mod menneskeheden mod ham; retssagen er berammet til at begynde den 2. juni 2015.

Yderligere oplysninger fra det beskrivende resumé af grundene til opførelse på listen fra sanktionskomitéen:

Militær øverstbefalende for UPC/L, har politisk indflydelse og fortsat kommando over og kontrol med de aktiviteter, der udøves af UPC/L, en af de væbnede grupper og militser, der er omhandlet i punkt 20 i resolution 1493 (2003), og som er involveret i våbenhandel i strid med våbenembargoen. Han blev udnævnt til general i FARDC i december 2004, men afslog at modtage forfremmelsen og står derfor fortsat uden for FARDC. Ifølge kontoret for FN-generalsekretærens særlige repræsentant for børn i væbnede konflikter var han ansvarlig for rekruttering og brug af børn i Ituri i 2002 og 2003, og for 155 tilfælde af direkte og/eller indirekte ansvar for rekruttering og brug af børn i Nordkivu fra 2002 til 2009. Som CNDP stabschef havde han direkte og indirekte ansvar for Kiwanjamassakren (november 2008). Født i Rwanda, flyttede som barn til Nyamitaba, Masisiterritoriet i Nordkivu. Bor pr. juni 2011 i Goma og ejer store farme i Ngunguområdet i Masisiterritoriet i Nordkivu. Udnævnt til brigadegeneral i FARDC ved præsidentielt dekret den 11. december 2004 efter Iturifredsaftalerne. Tidligere stabschef i CNDP og blev militær øverstbefalende for CNDP efter anholdelsen af Laurent Nkunda i januar 2009. Siden januar 2009 de facto næstkommanderende for de på hinanden følgende anti-FDLR-operationer »Umoja Wetu«, »Kimia II« og »Amani Leo« i Nord- og Sydkivu. Rejste ind i Rwanda i marts 2013 og overgav sig frivilligt til embedsmændene fra ICC den 22. marts i Kigali. Blev overført til ICC i Haag, hvor anklagepunkterne mod ham blev oplæst den 26. marts under et indledende retsmøde.

31. Innocent ZIMURINDA

(alias: Zimulinda)

Stilling: a) Brigadekommandør i M23,

rang: oberst, b) Oberst i FARDC.

Adresse: Rubavu, Mudende.

Fødselsdato: a) 1. september 1972, b) ca. 1975, c) 16. marts 1972.

Fødested: a) Ngungu, Masisiterritoriet, Nordkivu, DRC, b) Masisi, DRC.

Nationalitet: Congoleser.

Dato for FN's opførelse på listen: 1. december 2010.

Andre oplysninger: Integreret i FARDC i 2009 som oberstløjtnant, brigadechef i FARDC Kimia II Ops, med base i Ngunguområdet. I juli 2009 blev Zimurinda forfremmet til fuldgyldig oberst og blev øverstbefalende for FARDC's sektor i Ngungu og senere i Kitchanga i FARDC Kimia II og Amani Leo Operations. Selv om Zimurinda ikke forekom i DRC's præsidents bekendtgørelse af 31. december 2010 om udnævnelse af højtstående officerer i FARDC, fastholdt Zimurinda de facto sin kommando over FARDC's 22. sektor i Kitchanga og bærer den nyligt tildelte FARDC-rang og -uniform. I december 2010 blev rekrutteringsaktiviteter, udført af elementer under Zimurindas kommando, fordømt i open source-rapporter. Rejste ind i Republikken Rwanda den 16. marts 2013. Har siden slutningen af 2014 opholdt sig i Ngomalejren, Rwanda.

Yderligere oplysninger fra det beskrivende resumé af grundene til opførelse på listen fra sanktionskomitéen:

Ifølge flere kilder gav oberstløjtnant Innocent Zimurinda som en af de øverstkommanderende i FARDC's 231. brigade ordrer, der førte til massakren på over 100 rwandiske flygtninge, overvejende kvinder og børn, under militæroperationen i april 2009 i Shalioområdet. Ekspertgruppen for DRC under FN's Sikkerhedsråds Sanktionskomité har rapporteret, at førstehåndsvidner har set oberstløjtnant Innocent Zimurinda nægte at løslade tre børn fra sin kommando i Kalehe den 29. august 2009. Ifølge flere kilder deltog oberstløjtnant Innocent Zimurinda inden CNDP's integration i FARDC i en CNDP-operation i november 2008, der førte til massakren på 89 civile, herunder kvinder og børn, i Kiwanjaregionen.

I marts 2010 påstod 51 menneskerettighedsgrupper, der arbejdede i det østlige DRC, at Zimurinda var ansvarlig for flere tilfælde af menneskerettighedskrænkelser, bl.a. mord på adskillige civile, herunder kvinder og børn, mellem februar 2007 og august 2007. Oberstløjtnant Innocent Zimurinda blev i samme klage anklaget for at være ansvarlig for voldtægt af et stort antal kvinder og piger. Ifølge en erklæring af 21. maj 2010 fra FN-generalsekretærens særlige repræsentant for børn i væbnede konflikter har Innocent Zimurinda været involveret i en vilkårlig henrettelse af børnesoldater, bl.a. under operation Kimia II. Ifølge samme erklæring har han nægtet FN's mission i DRC (MONUC) adgang til at kontrollere, om tropperne bruger mindreårige soldater. Ifølge Ekspertgruppen for DRC under FN's Sikkerhedsråds Sanktionskomité har oberstløjtnant Zimurinda direkte og indirekte ansvar for rekruttering af børn og for at bevare børnene i tropperne under sin kommando. Integreret i FARDC i 2009 som oberstløjtnant, brigadechef i FARDC Kimia II Ops, med base i Ngunguområdet. I juli 2009 blev Zimurinda forfremmet til fuldgyldig oberst og blev øverstbefalende for FARDC's sektor i Ngungu og senere i Kitchanga i FARDC Kimia II og Amani Leo Operations. Selv om Zimurinda ikke forekom i DRC's præsidents bekendtgørelse af 31. december 2010 om udnævnelse af højtstående officerer i FARDC, fastholdt Zimurinda de facto sin kommando over FARDC's 22. sektor i Kitchanga og bærer den nyligt tildelte FARDC-rang og -uniform. Han er fortsat loyal over for Bosco Ntaganda. I december 2010 blev rekrutteringsaktiviteter, udført af elementer under Zimurindas kommando, fordømt i open source-rapporter. Rejste ind i Republikken Rwanda den 16. marts 2013. Har siden slutningen af 2014 opholdt sig i Ngomalejren, Rwanda.

b) Liste over enheder, der er omhandlet i artikel 3, stk. 1

▼M9

▼M7

1. ADF

(alias: a) Allied Democratic Forces, b) Forces Démocratiques Alliées-Armée Nationale de Libération de l'Ouganda, c) ADF/NALU, d) NALU).

Adresse: Nordkivuprovinsen, Den Demokratiske Republik Congo.

Dato for FN's opførelse på listen: 30. juni 2014.

Andre oplysninger: ADF blev pr. december 2014 opdelt i adskillige små grupper. Jamil Mukulu leder én gruppe, der omfatter adskillige højtstående ADF-ledere og befinder sig på et ukendt sted, sandsynligvis i Nordkivuprovinsen. Seka Baluku leder den anden hovedgruppe, der opererer i skoven nordøst for byen Beni i Nordkivuprovinsen. ADF har desuden et omfattende støttenetværk i DRC, Uganda, Rwanda og muligvis også andre lande.

Yderligere oplysninger fra det beskrivende resumé af grundene til opførelse på listen fra sanktionskomitéen:

Alliancen af Demokratiske Kræfter (»ADF«) blev oprettet i 1995 og holder til i det bjergrige grænseområde mellem DRC og Uganda. Ifølge den endelige rapport fra 2013 fra FN's Ekspertgruppe vedrørende Den Demokratiske Republik Congo, der citerer embedsmænd fra Uganda og FN-kilder, skønnede man i 2013, at ADF havde en anslået styrke på mellem 1 200 og 1 500 bevæbnede krigere, der befinder sig i det nordøstlige Beniterritorium i Nordkivuprovinsen tæt på grænsen til Uganda. De samme kilder anslår, at ADF samlet set — iberegnet kvinder og børn — har mellem 1 600 og 2 500 medlemmer. ADF har på grund af offensive militæroperationer, som de congolesiske væbnede styrker (FARDC) og FN's stabiliseringsmission i DRC (MONUSCO) gennemførte i 2013 og 2014, spredt sine krigere til adskillige mindre baser og flyttet kvinder og børn til områder vest for Beni langs grænsen mellem Ituri og Nordkivu. Den militære øverstbefalende for ADF er Hood Lukwago, og den øverste leder er Jamil Mukulu, der er omfattet af restriktive foranstaltninger.

ADF har begået alvorlige krænkelser af folkeretten og UNSCR 2078 (2012), herunder som beskrevet nedenfor.

ADF har rekrutteret og benyttet børnesoldater i strid med gældende folkeret (UNSCR, punkt 4, litra d)).

I ekspertgruppens endelige rapport fra 2013 anførtes det, at ekspertgruppen har interviewet tre tidligere ADF-krigere, som var flygtet i løbet af 2013, og som beskrev, hvordan hververe fra ADF i Uganda lokker folk til DRC med falske løfter om beskæftigelse (for voksne) og gratis uddannelse (for børn) og dernæst tvinger dem til at tilslutte sig ADF. Det fremgik også af ekspertgruppens rapport, at tidligere ADF-krigere fortalte ekspertgruppen, at ADF's træningsgrupper som regel omfatter voksne mænd og drenge, og to drenge, der flygtede fra ADF i 2013, fortalte ekspertgruppen, at de havde modtaget militær træning i ADF. Ekspertgruppens rapport indeholder også en beretning om ADF's træning fra en »tidligere ADF-børnesoldat«.

Ifølge ekspertgruppens endelige rapport fra 2012 rekrutterer ADF børn, hvilket illustreres med et eksempel, nemlig en hverver fra ADF, som blev fanget af Ugandas myndigheder i Kasese sammen med seks unge drenge på vej til DRC i juli 2012.

Et konkret eksempel på ADF's rekruttering og brug af børn findes i en skrivelse af 6. januar 2009 fra den tidligere direktør for Afrika i Human Rights Watch, Georgette Gagnon, til Ugandas tidligere justitsminister, Kiddhu Makubuyu, hvoraf det fremgår, at en dreng på 9 år ved navn Bushobozi Irumba blev bortført af ADF i 2000. Han skulle sørge for transport og levere andre tjenester til ADF-krigere.

I rapporten om Afrika anførtes der endvidere påstande om, at ADF rekrutterer børn helt ned til 10 år som børnesoldater, og den citerer en talsmand fra de ugandiske regeringstropper (UPDF), som anfører, at UPDF har reddet 30 børn fra en træningslejr på øen Buvuma i Victoriasøen.

ADF har ligeledes begået adskillige overtrædelser af de internationale menneskerettigheder og den humanitære folkeret mod kvinder og børn, herunder drab, lemlæstelse og seksuel vold (UNSCR, punkt 4, litra e)).

Ifølge ekspertgruppens endelige rapport fra 2013 angreb ADF i 2013 flere landsbyer, hvilket medførte, at mere end 66 000 mennesker flygtede til Uganda. Disse angreb affolkede et stort område, som ADF siden har kontrolleret ved at bortføre eller dræbe folk, der vender tilbage til deres landsbyer. Mellem juli og september 2013 har ADF halshugget mindst fem mennesker i Kamangoområdet, skudt adskillige andre og bortført dusinvis andre. Disse handlinger har terroriseret lokalbefolkningen og afholdt folk fra at vende hjem.

Den globale horisontale note (»Global Horizontal Note«), som er en mekanisme til overvågning og rapportering af alvorlige overgreb mod børn i væbnede konflikter, rapporterede til FN's Sikkerhedsråds arbejdsgruppe vedrørende børn i væbnede konflikter, at ADF i rapporteringsperioden fra oktober til december 2013 var ansvarlig for 14 af de 18 dokumenterede tilfælde af dræbte børn, herunder i forbindelse med en hændelse den 11. december 2013 i Beniterritoriet, Nordkivu, hvor ADF angreb landsbyen Musuku og dræbte 23 mennesker, herunder 11 børn (tre piger og otte drenge) på mellem 2 måneder og 17 år. Alle ofre var blevet alvorligt lemlæstet med macheter, herunder to børn, der overlevede angrebet.

I rapporten fra marts 2014 fra generalsekretæren vedrørende konfliktrelateret seksuel vold anføres »Allied Democratic Forces — National Army for the Liberation of Uganda« på listen over parter, der med god grund mistænkes for at begå eller være ansvarlig for voldtægt eller andre former for seksuel vold i væbnede konflikter.

ADF har også deltaget i angreb på MONUSCO's fredsbevarende styrker (UNSCR, punkt 4, litra i)).

Endelig har FN's stabiliseringsmission i Den Demokratiske Republik Congo (MONUSCO) rapporteret, at ADF har gennemført mindst to angreb på MONUSCO's fredsbevarende styrker. Det første angreb den 14. juli 2013 var et angreb på en MONUSCO-patrulje på vejen mellem Mbau og Kamango. Dette angreb er nærmere beskrevet i ekspertgruppens endelige rapport fra 2013. Det andet angreb fandt sted den 3. marts 2014. Et MONUSCO-køretøj blev angrebet med granater ti kilometer fra Mavivi-lufthavnen i Beni, hvilket medførte, at fem soldater i de fredsbevarende styrker blev såret.

2. BUTEMBO AIRLINES (BAL)

Adresse: Butembo, DRC.

Dato for FN's opførelse på listen: 29. marts 2007.

Andre oplysninger: Privatejet flyselskab, drives fra Butembo. Siden december 2008 har BAL ikke længere operativ godkendelse til flyvning i DRC.

Yderligere oplysninger fra det beskrivende resumé af grundene til opførelse på listen fra sanktionskomitéen:

Kisoni Kambale (døde den 5. juli 2007 og blev derefter slettet fra listen den 24. april 2008) brugte sit flyselskab til transport af guld, forsyninger og våben for FNI mellem Mongbwalu og Butembo. Dette udgør bistand til illegale væbnede grupper i strid med våbenembargoen i resolution 1493 (2003) og 1596 (2005). Privatejet flyselskab, drives fra Butembo. Siden december 2008 har BAL ikke længere operativ godkendelse til flyvning i DRC.

3. COMPAGNIE AERIENNE DES GRANDS LACS (CAGL); GREAT LAKES BUSINESS COMPANY (GLBC)

(alias: CAGL)

Adresse: a) Avenue Président Mobutu, Goma, DRC, b) Gisenyi, Rwanda, c) PO BOX 315, Goma, DRC.

Dato for FN's opførelse på listen: 29. marts 2007.

Andre oplysninger: Pr. december 2008 havde GLBC ikke længere nogen luftfartøjer i drift, selv om flere fortsatte med at flyve i 2008 til trods for FN-sanktionerne.

Yderligere oplysninger fra det beskrivende resumé af grundene til opførelse på listen fra sanktionskomitéen:

CAGL og GLBC er selskaber ejet af Douglas MPAMO, en fysisk person, der allerede er omfattet af sanktioner i henhold til resolution 1596 (2005). CAGL og GLBC blev brugt til transport af våben og ammunition i strid med våbenembargoen i henhold til resolution 1493 (2003) og 1596 (2005). Pr. december 2008 havde GLBC ikke længere nogen luftfartøjer i drift, selv om flere fortsatte med at flyve i 2008 til trods for FN-sanktionerne.

4. CONGOMET TRADING HOUSE

Adresse: Butembo, Nordkivu.

Dato for FN's opførelse på listen: 29. marts 2007.

Andre oplysninger: Eksisterer ikke længere som et guldhandelshus i Butembo, Nordkivu.

Yderligere oplysninger fra det beskrivende resumé af grundene til opførelse på listen fra sanktionskomitéen:

Congomet Trading House (tidligere opført som Congocom) var ejet af Kisoni Kambale (døde den 5. juli 2007 og blev derefter slettet fra listen den 24. april 2008). Kambale erhvervede næsten hele guldproduktionen i Mongbwaludistriktet, som kontrolleres af FNI. FNI havde væsentlige indtægter fra afgifter på denne produktion. Dette udgør bistand til illegale væbnede grupper i strid med våbenembargoen i resolution 1493 (2003) og 1596 (2005). Eksisterer ikke længere som et guldhandelshus i Butembo, Nordkivu.

5. FORCES DEMOCRATIQUES DE LIBERATION DU RWANDA (FDLR)

(alias: a) FDLR, b) Force Combattante Abacunguzi, c) Combatant Force for the Liberation of Rwanda, d) FOCA)

Adresse: a) Nordkivu, DRC, b) Sydkivu, DRC.

Dato for FN's opførelse på listen: 31. december 2012.

Andre oplysninger: E-mail: Fdlr@fmx.de; fldrrse@yahoo.fr; fdlr@gmx.net; fdlrsrt@gmail.com; humura2020@gmail.com.

Yderligere oplysninger fra det beskrivende resumé af grundene til opførelse på listen fra sanktionskomitéen:

FDLR er en af de største udenlandske væbnede grupper, der opererer i DRC. Gruppen blev dannet i 2000 og har begået alvorlige krænkelser af folkeretten, der bl.a. er rettet mod kvinder og børn i væbnede konflikter, herunder drab og lemlæstelse, seksuel vold og tvangsfordrivelse. Ifølge en rapport fra 2010 fra Amnesty International var FDLR ansvarlig for drab på 96 civile i Busurguni i Walikaleterritoriet. Nogle af ofrene blev levende brændt i deres hjem. Ifølge samme kilde rapporterede et NGO-drevet lægecenter i juni 2010 om ca. 60 månedlige tilfælde af piger og kvinder, der var blevet voldtaget i det sydlige Luberoterritorium af væbnede grupper, herunder FDLR, fra Nordkivu. Ifølge en rapport af 20. december 2010 fra Human Rights Watch (HRW) har der været dokumenteret bevis for, at FDLR aktivt rekrutterer børn. HRW har identificeret mindst 83 congolesiske børn på under 18 år, nogle blot 14 år gamle, der er blevet tvangsrekrutteret af FDLR. I januar 2012 rapporterede HRW, at FDLR-kombattanter angreb flere landsbyer i Masisiterritoriet, dræbte seks civile, voldtog to kvinder og bortførte mindst 48 personer.

Ifølge en rapport fra juni 2012 fra HRW angreb FDLR-krigere i maj 2012 civile i Kamananga og Lumenje, Sydkivuprovinsen, i Chambucha i Walikaleterritoriet samt i landsbyerne i Ufumanduområdet i Masisiterritoriet, Nordkivuprovinsen. I disse angreb huggede FDLR-krigere dusinvise af civile til døde, herunder talrige børn, med macheter og knive. Ifølge ekspertgruppens rapport fra juni 2012 angreb FDLR flere landsbyer i Sydkivu fra den 31. december 2011 til den 4. januar 2012. En FN-undersøgelse bekræftede, at mindst 33 personer, herunder 9 børn og 6 kvinder, var blevet dræbt under angrebet, enten levende brændt, halshugget eller skudt. Herudover var en kvinde og en pige blevet voldtaget. Det fremgår desuden af ekspertgruppens rapport fra juni 2012, at en FN-undersøgelse bekræftede, at FDLR dræbte mindst 14 civile i en massakre, herunder 5 kvinder og 5 børn, i Sydkivu i maj 2012. Ifølge ekspertgruppens rapport fra november 2012 registrerede FN mindst 106 tilfælde af seksuel vold begået af FDLR mellem december 2011 og september 2012. I ekspertgruppens rapport fra november 2012 bemærkes det, at FDLR ifølge en FN-undersøgelse voldtog syv kvinder natten til den 10. marts 2012, herunder en mindreårig, i Kalinganya i Kabareterritoriet. FDLR angreb landsbyen igen den 10. april 2012 og voldtog tre af kvinderne for anden gang. Ekspertgruppens rapport fra november 2012 rapporterer også om 11 drab begået af FDLR i Bushibwambombo, Kalehe, den 6. april 2012, og FDLR's indblanding i endnu 19 drab i Masisiterritoriet, herunder af fem mindreårige og seks kvinder, i maj. Mouvement Du 23 Mars (M23) er en væbnet gruppe, der opererer i DRC, som har modtaget våben og andet materiel i tilknytning hertil, herunder rådgivning, træning og bistand i tilknytning til militære aktiviteter.

Ifølge flere øjenvidneberetninger modtager M23 generelle militære forsyninger fra Rwandan Defense Forces (RDF) i form af våben og ammunition foruden materiel støtte til kampoperationer. M23 har været medskyldig i og ansvarlig for alvorlige krænkelser af folkeretten, der bl.a. er rettet mod kvinder og børn i væbnede konflikter i DRC, herunder drab og lemlæstelse, seksuel vold, bortførelse og tvangsfordrivelse. Det fremgår af talrige rapporter, undersøgelser og vidnesbyrd fra øjenvidner, at M23 har været ansvarlig for massedrab på civile og voldtægter af kvinder og børn i flere områder af DRC. Flere rapporter viser, at M23-krigere har voldtaget 46 kvinder og piger, hvoraf den yngste var 8 år gammel. Ud over rapporterne om seksuel vold har M23 også gennemført omfattende tvangsrekruttering af børn til gruppen. Det skønnes, at M23 siden juli 2012 har tvangsrekrutteret 146 unge mænd og drenge alene i Rutshuruterritoriet i det østlige DRC. Nogle af ofrene har været blot 15 år gamle. M23's forbrydelser mod civilbefolkningen i DRC samt M23's tvangsrekruttering og modtagelse af våben og militær bistand har i høj grad medvirket til ustabilitet og konflikter i regionen og har i nogle tilfælde ført til overtrædelse af folkeretten.

6. M23

(alias: Mouvement du 23 mars).

Dato for FN's opførelse på listen: 31. december 2012.

Andre oplysninger: E-mail: mouvementdu23mars1@gmail.com.

Yderligere oplysninger fra det beskrivende resumé af grundene til opførelse på listen fra sanktionskomitéen:

Mouvement Du 23 Mars (M23) er en væbnet gruppe, der opererer i DRC, som har modtaget våben og andet materiel i tilknytning hertil, herunder rådgivning, træning og bistand i tilknytning til militære aktiviteter. Ifølge flere øjenvidneberetninger modtager M23 generelle militære forsyninger fra Rwandan Defense Forces (RDF) i form af våben og ammunition foruden materiel støtte til kampoperationer. M23 har været medskyldig i og ansvarlig for alvorlige krænkelser af folkeretten, der bl.a. er rettet mod kvinder og børn i væbnede konflikter i DRC, herunder drab og lemlæstelse, seksuel vold, bortførelse og tvangsfordrivelse. Det fremgår af talrige rapporter, undersøgelser og vidnesbyrd fra øjenvidner, at M23 har været ansvarlig for massedrab på civile og voldtægter af kvinder og børn i flere områder af DRC. Flere rapporter viser, at M23-krigere har voldtaget 46 kvinder og piger, hvoraf den yngste var 8 år gammel. Ud over rapporterne om seksuel vold har M23 også gennemført omfattende tvangsrekruttering af børn til gruppen. Det skønnes, at M23 siden juli 2012 har tvangsrekrutteret 146 unge mænd og drenge alene i Rutshuruterritoriet i det østlige DRC. Nogle af ofrene har været blot 15 år gamle. M23's forbrydelser mod civilbefolkningen i DRC samt M23's tvangsrekruttering og modtagelse af våben og militær bistand har i høj grad medvirket til ustabilitet og konflikter i regionen og har i nogle tilfælde ført til overtrædelse af folkeretten.

7. MACHANGA LTD

Adresse: Plot 55A, Upper Kololo Terrace, Kampala, Uganda.

Dato for FN's opførelse på listen: 29. marts 2007.

Andre oplysninger: Guldeksportselskab (Direktører: Rajendra Kumar Vaya og Hirendra M. Vaya). I 2010 blev aktiver, der tilhører Machanga, på kontoen i Emirates Gold, indefrosset af Bank of Nova Scotia Mocatta (UK). Machangas ejere er fortsat involveret i køb af guld fra den østlige del af DRC.

Yderligere oplysninger fra det beskrivende resumé af grundene til opførelse på listen fra sanktionskomitéen:

Machanga opkøbte guld gennem en fast handelsforbindelse med handlere i DRC med nær tilknytning til militser. Dette udgør bistand til illegale væbnede grupper i strid med våbenembargoen i resolution 1493 (2003) og 1596 (2005). Guldeksportselskab (Direktører: Rajendra Kumar Vaya og Hirendra M. Vaya). I 2010 blev aktiver, der tilhører Machanga, på kontoen i Emirates Gold, indefrosset af Bank of Nova Scotia Mocatta (UK). Machangas tidligere ejer Rajendra Kumar, og hans bror Vipul Kumar, er fortsat involveret i køb af guld fra det østlige DRC.

8. TOUS POUR LA PAIX ET LE DEVELOPPEMENT (NGO)

(alias: TPD)

Adresse: Goma, Nordkivu, DRC.

Dato for FN's opførelse på listen: 1. november 2005.

Andre oplysninger: Goma med provinskomitéer i Sydkivu, det vestlige Kasai, det østlige Kasai og Maniema. Har officielt indstillet alle aktiviteter siden 2008. I praksis er TPD-kontorer pr. juni 2011 åbne og involveret i sager vedrørende tilbagesendelse af internt fordrevne, initiativer til forsoning af samfund, bilæggelse af jordtvister, osv. Formanden for TPD er Eugene Serufuli, og næstformanden er Saverina Karomba. Af vigtige medlemmer kan nævnes de deputerede i Nordkivuprovinsen Robert Seninga og Bertin Kirivita.

Yderligere oplysninger fra det beskrivende resumé af grundene til opførelse på listen fra sanktionskomitéen:

Involveret i overtrædelse af våbenembargoen gennem bistand til RCD-G, navnlig ved at have skaffet lastbiler til transport af våben og tropper samt ved i begyndelsen af 2005 at have transporteret våben til udlevering til visse befolkningsgrupper i Masisi og Rutshuru i Nordkivu. Goma, med provinskomitéer i Sydkivu, det vestlige Kasai, det østlige Kasai og Maniema. Har officielt indstillet alle aktiviteter siden 2008. I praksis er TPD-kontorer pr. juni 2011 åbne og involveret i sager vedrørende tilbagesendelse af internt fordrevne, initiativer til forsoning af samfund, bilæggelse af jordtvister, osv. Formanden for TPD er Eugene Serufuli, og næstformanden er Saverina Karomba. Af vigtige medlemmer kan nævnes de deputerede i Nordkivuprovinsen Robert Seninga og Bertin Kirivita.

9. UGANDA COMMERCIAL IMPEX (UCI) LTD

Adresse: a) Plot 22, Kanjokya Street, Kamwokya, Kampala, Uganda (Tlf. +256 41 533 578/9), b) PO BOX 22709, Kampala, Uganda.

Dato for FN's opførelse på listen: 29. marts 2007.

Andre oplysninger: Guldeksportselskab. (Direktører: Jamnadas V. LODHIA — kendt som »Chuni« — og hans sønner Kunal J. LODHIA og Jitendra J. LODHIA). I januar 2011 meddelte de ugandiske myndigheder komitéen, at Emirates Gold ifølge en undtagelse for dets kapitalinteresser tilbagebetalte UCI's gæld til Crane Bank i Kampala, hvilket førte til endelig lukning af dets konti. UCI's direktører er fortsat involveret i køb af guld fra den østlige del af DRC.

Yderligere oplysninger fra det beskrivende resumé af grundene til opførelse på listen fra sanktionskomitéen:

UCI opkøbte guld gennem en fast handelsforbindelse med handlere i DRC med nær tilknytning til militser. Dette udgør bistand til illegale væbnede grupper i strid med våbenembargoen i resolution 1493 (2003) og 1596 (2005). Guldeksportselskab. (Tidligere direktører: J.V. LODHIA — kendt som »Chuni« — og hans søn Kunal LODHIA). I januar 2011 meddelte de ugandiske myndigheder komitéen, at Emirates Gold ifølge en undtagelse for dets kapitalinteresser tilbagebetalte UCI's gæld til Crane Bank i Kampala, hvilket førte til endelig lukning af dets konti. UCI's tidligere ejer J.V. Lodhia og hans søn Kunal Lodhia er fortsat involveret i køb af guld fra den østlige del af DRC.

▼M9









BILAG II

LISTE OVER PERSONER OG ENHEDER, DER ER OMHANDLET I ARTIKEL 3, STK. 2

A. PERSONER







Navn Identificerende oplysninger Begrundelse for opførelsen Dato for opførelse 1. Ilunga Kampete alias Gaston Hughes Ilunga Kampete; alias Hugues Raston Ilunga Kampete. Født den 24.11.1964 i Lubumbashi, militært ID-nummer: 1-64-86-22311-29. Congolesisk nationalitet. Som øverstbefalende i den republikanske garde (GR) var Ilunga Kampete ansvarlig for de GR-enheder, der var deployeret på stedet, og involveret i den overdrevne brug af magt og voldelige undertrykkelse i september 2016 i Kinshasa. I denne egenskab var Ilunga Kampete således involveret i planlægning, ledelse eller udførelse af handlinger, der udgør alvorlige krænkelser af menneskerettighederne i DRC. 12.12.2016 2. Gabriel Amisi Kumba alias Gabriel Amisi Nkumba; alias »Tango Fort«; alias »Tango Four«. Født den 28.5.1964 i Malela, militært ID-nummer: 1-64-87-77512-30. Congolesisk nationalitet. Øverstbefalende for 1. forsvarsområde i den congolesiske hær (FARDC), hvis styrker deltog i den overdrevne brug af magt og voldelige undertrykkelse i september 2016 i Kinshasa. I denne egenskab var Gabriel Amisi Kumba således involveret i planlægning, ledelse eller udførelse af handlinger, der udgør alvorlige krænkelser af menneskerettighederne i DRC. 12.12.2016 3. Ferdinand Ilunga Luyoyo Født den 8.3.1973 i Lubumbashi. Pasnr. OB0260335 (gyldigt fra den 15.4.2011 til den 14.4.2016). Congolesisk nationalitet. Som øverstbefalende for oprørsbekæmpelsesenheden Légion Nationale d'Intervention i det congolesiske nationale politi (PNC), var Ferdinand Ilunga Luyoyo ansvarlig for overdreven brug af magt og voldelig undertrykkelse i september 2016 i Kinshasa. I denne egenskab var Ferdinand Ilunga Luyoyo således involveret i planlægning, ledelse eller udførelse af handlinger, der udgør alvorlige krænkelser af menneskerettighederne i DRC. 12.12.2016 4. Celestin Kanyama alias Kanyama Tshisiku Celestin; alias Kanyama Celestin Cishiku Antoine, alias Kanyama Cishiku Bilolo Célestin, alias Esprit de mort Født den 4.10.1960 i Kananga. Congolesisk nationalitet. Pasnr.: OB0637580 (gyldigt fra den 20.5.2014 til den 19.5.2019). Fik tildelt Schengenvisum nr. 011518403, udstedt den 2.7.2016. Som politichef (PNC) i Kinshasa var Celestin Kanyama ansvarlig for den overdrevne brug af magt og voldelige undertrykkelse i september 2016 i Kinshasa. I denne egenskab var Celestin Kanyama således involveret i planlægning, ledelse eller udførelse af handlinger, der udgør alvorlige krænkelser af menneskerettighederne i DRC. 12.12.2016 5. John Numbi alias John Numbi Banza Tambo; alias John Numbi Banza Ntambo; alias Tambo Numbi. Født den 16.8.1962 i Jadotville-Likasi-Kolwezi. Congolesisk nationalitet. Tidligere generalinspektør i det congolesiske nationale politi (PNC), John Numbi, er fortsat en indflydelsesrig figur, som navnlig var involveret i kampagnen med voldelig intimidering under guvernørvalget i marts 2016 i DRC's fire tidligere Katangaprovinser, og som sådan ansvarlig for at hindre en mindelig og fredelig løsning frem mod valg i DRC. 12.12.2016 6. Roger Kibelisa alias Roger Kibelisa Ngambaswi. Congolesisk nationalitet. Som indenrigsdirektør i den nationale efterretningstjeneste (ANR) er Roger Kibelisa involveret i intimideringskampagnen udført af ANR-ansatte mod medlemmer af oppositionen, herunder vilkårlige anholdelser og tilbageholdelser. Robert Kibelisa har således undermineret retsstatsprincippet og hindret en mindelig og fredelig løsning frem mod valg i DRC. 12.12.2016 7. Delphin Kaimbi alias Delphin Kahimbi Kasagwe; alias Delphin Kayimbi Demba Kasangwe; alias Delphin Kahimbi Kasangwe; alias Delphin Kahimbi Demba Kasangwe; alias Delphin Kasagwe Kahimbi. Født den 15.1.1969 (alternativt: den 15.7.1969) i Kiniezire/Goma. Congolesisk nationalitet. Diplomatpas nr.: DB0006669 (gyldigt fra den 13.11.2013 til den 12.11.2018). Chef for den militære efterforskningsenhed (ex-DEMIAP), en del af det nationale operationscenter, den kommando- og kontrolstruktur, der var ansvarlig for vilkårlige anholdelser og voldelig undertrykkelse i Kinshasa i september 2016, og ansvarlig for styrker, der deltog i intimidering og v